text:
Gasana Pierre Claver, ushinzwe gukurikirana ibikorwa muri serivisi zo kwegereza abaturage ubutabera mu Minisiteri y’Ubutabera (MINIJUST) aravuga ko ikibazo cy’ingendo mu bunzi kizwi kandi ko kiri gukorwaho.
Avuga ko abunzi bagiye guhabwa amagare azajya abafasha mu ngendo z’akazi, ko kandi atari ibya kera kuko yagejejwe mu Rwanda.
Ati “Bigeze kure, amagare yageze ino aha, igisigaye ni ukuyatanga, tuzahera ku bunzi bo mu mirenge. Umuntu yabonye igare bizaba bihagije ku bushobozi buhari.”
Nubwo Gasana avuga ibyo gutanga amagare, hari uduce duhanamye mu gihugu aho igare ritagenda. Byumvikane ko ntacyo rizamarira abahakorera.
Ubu butumwa bwa MINIJUST buzanye ihumure ku bunzi bavuga ko kuba badateganywa mu ngengo y’imari byibuze ngo bagenerwe amafaranga y’urugendo bibangamira imikorere yabo mu guha abaturage ubutabera bwuzuye.
Ni igisubizo ariko kitazafasha abunzi bose kuko hari nk’abunzi b’abagore cyangwa b’abagabo batazi gutwara igare ndetse n’imyaka yabo igoye kuba baryiga. Iki rero kikaba atari igisubizo kuri bose cyane cyane ko abo uganiriye na bo uba wumva bashaka icyabafasha kugera ku kiburanwa kitari ikinyabiziga ahubwo gihwanye n’amafaranga.
Abunzi bamaze imyaka 11 bakora nk’abakorerabushake mu gukemura amakimbirane no kunga abaturage bagiranye ibibazo.
Nk’uko babivuga, imwe mu ntambwe idashobora gusimbukwa mu gihe cyo gukemura amakimbirane ni ukujya gusura icyakuruye ibibazo kugira ngo haboneke amakuru n’ibimenyetso bihagije byifashishwa mu gihe cy’ikemurampaka.
Mugabowindekwe Michel, Perezida w’Abunzi mu Murenge wa Gikomero mu Karere ka Gasabo, avuga ko bahabwa amafaranga y’urugendo gake cyane bitewe n’uko ubushobozi bw’umurenge buhagaze.
Avuga ko inshuro nyinshi bajya gusura ibiburanwa bishatseho ubushobozi, cyangwa se bakagenda n’amaguru kabone n’iyo haba ari kure.
Mugabowindekwe yagize ati “Ino aha ni mu misozi, nko kuva hano ku murenge tukajya mu tugari dutanu biragoranye. Ubundi umurenge uradufasha ariko biterwa n’ubushobozi bubonetse, iyo budahari tugenda n’amaguru.”
Avuga ko ingaruka zishobora kuhaba ari uko bamwe bashobora kugwa mu bishuko bya ruswa, cyangwa se ibibazo bigatinda gukemuka.
Mugabowindekwe avuga ko byaba byiza na bo bateganyirijwe mu ngengo y’imari y’umurenge, ku buryo bitazabaho ko babura amafaranga y’urugendo kuko nta ngengo ihari izwi.
Hari aho baca abaturage amafaranga y’urugendo
Me Jean Pierre Hitababyaye, Umunyamategeko akaba n’ushinzwe ubukangurambaga mu baturage mu muryango RCN, avuga ko hamwe na hamwe abunzi bagaragaraho ruswa kubera kutagenerwa amafaranga y’urugendo.
Abunzi bajya mu kazi nta n’amazi yo kunywa bagenewe, bigatuma bahitamo kwaka amafaranga abo bagiye gukemurira ibibazo.
Me Hitababyaye avuga ko nka Nyamasheke hagaragaye Abunzi baca amafaranga ibihumbi 7 by’urugendo, akishyurwa n’abakemurirwa ibibazo.
Anemeza ko iki kibazo gituma abunzi bacika intege. Yabwiye Izubarirashe.rw ati “Hari aho twajyaga mbere bakiri 12 mu kagari ugasanga haje 5 gusa. Ni ukuvuga ko abandi babaga bacitse intege bakajya kwishakishiriza umugati bigatuma batanga ubutabera budashyitse. Ubundi ikibazo nticyakagombye kurenza ukwezi mu bunzi kitarakemurwa.”
Ngo byagaragaye kandi ko hari aho batirirwa bajya gukora ubucukumbuzi ku kibazo bikaba byavamo kurenganya abantu, bagakora ubutabera bwa kimveho.
Me Hitababyaye yagize ati “Hari ingengo y’imari yateganyirijwe ubutabera mu turere, ari na yo abayobozi bakoresha iyo bagiye kumva ibibazo by’abaturage. Byaba byiza iyo ngengo y’imari yongerewe bagateganyamo n’abunzi kugira ngo babashe gutanga ubutabera bwuzuye.”
Ubusanzwe abunzi baba ari 7 mu kagari, bagatorwa hashingiwe ku bunyangamugayo. Kugira ngo kandi umwunzi atorwe asabwa kuba adafite akazi gahoraho kazamubuza kuzuza inshingano ze.
Nk’uko byashyizwe ahagaragara na MINIJUST, mu mwaka wa 2005-2016 Abunzi bakiriye ibibazo bisaga ibihumbi 47, ni ukuvuga ibirenga 80% by’ibyajyanwaga mu nkiko z’ibanze.


c: text/html

text:
Mu mpera z’icyumweru ni bwo muri “Kigali Convention Centre” habereye irushanwa ridasanzwe ryiswe ‘Crying games, aho abantu barushanwaga mu kurira ntawubakubise, itsinda rya “Mwanga” ni ryo ryegukanye umwanya wa mbere rihembwa ibihumbi 100 by’amafaranga y’u Rwanda, ibindi bihembo byatanzwe ku batsinze ni umupira wo kwambara.
Gusa itsinda ryitwa “Mwanga” gutsinda si uko rigizwe n’abantu bazi kwiriza kurusha abandi ahubwo ni uko ryagaragaje ubuhanga mu gukina amakinamico aho biba na ngombwa ko umuntu ashobora kurira nta kintu kidasanzwe cyabaye.
Iri tsinda ryahembwe ibihumbi ijana by’amafaranga y’u Rwanda, ariko umukobwa waje mu bahembwe umupira wo kwambara yanenze igihembo yahawe.
Prince Hudson Manzi ukuriye isosiyete ya “U5 Rwanda”, ari na yo yateguye iki gikorwa yabwiye ikinyamakuru Izubarirashe.rw ko mu Rwanda umubare w’abafite impano yo kurira ntawubakubise ukiri hasi cyane, ati “iri rushanwa ryacu ryiswe ‘Crying Games’, ariko igitarangaje ni uko nta muntu n’umwe wigeze ugaragaza ubuhanga mu kwiriza ahubwo abenshi wasanga bafite impano yo gukina amafilimi ndetse n’amakinamico.”
Karangwa Bertin,umuyobozi w’iri tsinda rya Mwanga yabwiye Izubarirashe.rw ko bishimiye igihembo cy’ibihumbi ijana bahawe, ariko icyo bari bagamije atari amafaranga ahubwo bari bagamije kwerekana impano bafite, ati “iki gihembo cyadushimije cyane, ariko urebye ntabwo twari tugamije gushaka amafaranga icyo twari tugamije ni ukwereka impano ziturimo, kubera ukuntu usanga guhura n’itangazamakuru bigora usanga impano zacu zitagaragara.”
Karangwa afite icyizere cy’uko nibamara kumenyekana bazajya babona n’amafaranga kuko bakina amakinamico bitewe n’ahantu bageze ati “twebwe uko dukora ni uku ‘badutumira mu gitaramo cyangwa ahandi hantu hose babereye igikorwa, ariko bakabanza bakaduha topic (insanganyamatsiko) twebwe tugahita duhimbira aho.”
Akarusho k’iri tsinda ngo ni uko bakina mu ndimi zikoreshwa muri Afurika y’Iburasirazuba nk’Ikinyarwanda, Icyongereza, Iringala ndetse n’Igifaransa.
Ikindi bakora ngo ni uko bigana abantu batandukanye mu ndimi z’amahanga.
Ingabire Anitha niwe wegukanye umwanya wa kabiri ahabwa umupira n’isosiyeti ya “U5 Rwanda” yateguye aya marushanwa, Maombi Esther niwe wabaye uwa gatatu naho Iradukunda yegukana umwanya wa kane nawe ahabwa umupira.
Maombi Esther we ngo ntabwo yashimishijwe n’igihembo yahawe ati “ntabwo nishimiye igihembo nahawe ahubwo birutwa ni uko bari kumpa igihumbi nkagikoramo tike.”
Iri rushanwa ribaye ku nshuro ya mbere, ariko rizajya riba buri mwaka kuko abaritegura bafite gahunda yo gufasha abana bafite impano kwiteza imbere ndetse no kugaragaza impano zibarimo.
Amafoto

robotstxt: allowed

filter: keep


text:
Job Batatu ni umuhanzi ubarizwa mu itorero Inkuru Nziza mu mujyi. Igitaramo 'Nyuzuza Mwami live concert' cyateguwe na Job Batatu, cyabereye mu mujyi ku Itorero Inkuru Nziza kitabirwa n'abantu benshi dore ko urusengero rwari rwuzuye. Job Batatu yabwiye Inyarwanda.com ko ashimira Imana yabanye nawe mu gitaramo abakitabiriye bakagira ibihe bidasanzwe mu kuramya no guhimbaza Imana.
Job Batatu aririmbira abari mu gitaramo cye
Bosco Nshuti, Serge Iyamuremye n'itsinda The Power of Cross bahembuye imitima ya benshi binyuze mu ndirimbo zabo zitandukanye. Job Batatu ubwo yari ageze kuri stage, abakunzi b'ibihangano bye n'abandi bari muri iki gitaramo bamwishimiye cyane nawe abaririmbira indirimbo ze zikubiye kuri album ye ya mbere yamuritswe muri icyo gitaramo kitazibagirana mu mateka ye. Muri iki gitaramo, Job Batatu yagize umugisha wo kubana na papa we Rev Pastor Kanyamahanga Bernard Shabatrois wari waje kureba urweg umuhungu we agezeho mu muziki.
Job Batatu yishimiwe cyane muri iki gitaramo
Ev Mutabaruka Fulgence ni we wayoboye iki gitaramo
Job Batatu kuri stage
Bahagiriye ibihe byiza cyane
Ev Fulgence Mutabaruka na Job Batatu bafatanije guceza umuziki
Ev Mutabaruka yashimiye cyane Job Batatu
Rev Pastor Kanyamahanga Bernard Shabatrois, papa wa Job Batatu
Itsinda The Power of the cross mu gitaramo cya Job Batatu
Bosco Nshuti yaririmbye mu gitaramo cya Job Batatu
Umuntu wafashijwe cyane uramureba ukamwibwira
Abacuranzi bafashije Job Batatu gucuranga umuziki w'umwimerere
Hari abantu batari bacye
Ev Mutabaruka Fulgence na Job Batatu
Job Batatu hamwe na Serge Iyamuremye
Job Batatu, Arsene Tuyi, Serge Iyamuremye na Nick Nicole
KANDA HANO UREBE"ISHIMWE" YA BATATU JOB


text:
Abaturage bo mu Karere ka Gakenke barahamya ko gahunda y’imihigo y’umuryango batangiye kuyibonamo ibyiza mu iterambere ryabo kuburyo banashimangira ko bafite icyizere ko izahindura ishusho y’Akarere kabo.
“Nkanjye nitanze ho urugero nari hasi rwose, sinkubeshya nari umutindi gusa kubera guhiga hamwe n’umufasha wanjye ubu byinshi bimaze guhinduka iwanjye; ubundi nezaga igitoki cy’ibiro(kg) 20 gusa ariko aho ntangiriye gukorera kumihigo ubu ndi gusarura igitoki cy’ibiro 100.”
Ibyo ni ibitangazwa na Turikunkiko Emmanuel, umuhinzi utuye mu Kagari ka Burimba kari mu Murenge wa Rushashi. Uyu muturage cyo kimwe n’abaturanyi be mu rusisiro atuyemo, bahamirije ikinyamakuru Izuba Rirashe ko hari byinshi mu iterambere ryabo bamaze kugezwaho no gukorera kumihigo.
Turikunkiko yabwiye iki kinyamakuru ko “Gukorera kumihigo ntako bisa” aha, yagaragaza uburyo akomeje kwiteza imbere abifashijwemo no guhiga.
“Ubu Mfite inka ikamwa litiro 15 kumunsi, iyo nka maze kuyikuramo amafaranga miliyoni eshatu n’igice. Iyo nsubije amaso inyuma nsanga iriya nka narayihawe no gukorera kumihigo kuko nahize kuyitunga nuko nshirwa mbigezeho.”
Agaruka ku muhigo afite muri uyu mwaka, Turikunkiko yabwiye iki Kinuamakuru ko “Nk’umuhinzi ushaka kubigira umwuga, mu gakayi kanjye k’imihigo harimo ko ngiye gukoresha imbaraga nyinshi nkazeza igitoki cy’ibiro 120 aho kuba ijana nk’urwego nari maze kugeraho, nahigiye kandi kunoza buhinzi bwanjye nkoresha amafumbire neza kugira ngo umusaruro uzamuke.”
‘Imihigo si iya meya si n’iya gitifu’
Ubwo ni ubutumwa bw’ibanze, ibihumbi by’abatuye mu Murenge wa Rushahi bahawe n’ubuyobozi ubwo Umurenge wabo wabamurikiraga ibiwukorerwamo; gahunda yahujwe n’isinywa ry’imihigo yagati y’abaturage n’ubuyobozi bwabo.
Imbere y’imbaga y’abaturage n’ububuyobozi, umuturage uhagarariye bagenzi be yasinyanye imihigo igomba guhigurwa muri uyu mwaka w’ingengo y’imali wa 2015-2016. Ni imihigo isangiwe n’abatuye mu Murenge wa Rushahi kandi ishingiye kunkingi enye za guverinoma.
By’umwihariko abo baturage biyemeje “Gutanga mituweli ijana ku ijana, kuboneza urubyaro, Kwirinda amakimbirane mu miryango no kuzamura umusaruro w’ibihingwa bahinga mu Murenge wabo”
Rwabukumba Umuhoza Mado, umunyamabanga nshingwabikorwa w’Umurenge wa Gakenke, asaba abaturage kutumva ko ‘Imihigo ari iya meya na gitifu’ ko ahubwo nabo uruhare rwabo rucyenewe kugira ngo bihute mu iterambere.
Agira ati “Abaturage bagomba kumva ko umuhigo ari intego, bagomba kumva ko imihigo ariyo izatuma batera intambwe bajya imbere(…) buri muturage najya yumva umuhigo runaka nk’uwo kubaka ikiraro cyangwa icyumba cy’amashuri akwiye kumva ko ariwe mugenerwabikorwa kandi ko uruhare rwe rugaragara ko runahabwa agaciro.”
Bizeye kwiyambura icyaha
Mu iyeswa ry’imihigo y’uwaka wa 2014-2015, Akarere ka Gakenke kabaye akanyuma mu gihugu. Abaturage cyo kimwe n’ubuyobozi bw’aka Karere bahuriza ku kuvuga ko imihigo ihigwa n’abaturage itanga ikizere ko uriya mwanya ‘mubi’ bazawikuraho.
Aganira n’iki kinyamakuru, Ntakirutimana Zephylin, umuyobozi wungirije w’Akarere ka Gakenke ushinzwe imibereho myiza y’abaturage, yagihamirije ko imihigo ikomeje guhigwa n’abaturage hari icyizere itanga.
Ati “Ubusanzwe imihigo y’Akarere usanga ari mini kuburyo abaturage batayishoborera ariko iyo imihigo bayizi bakaba banazi ibikorwa bizakorwa mu Murenge wabo baba bazi uruhare bazayigiramo n’inyungu izabazanira.”
“Imihigo y’abaturage tuyifitemo icyizere gikomeye; mugihe abantu bose bazi kimwe imihigo y’Akarere kabo, imihigo y’Umurenge wabo, imihigo ya buri rugo bituma igikorwa kiba icyacu tukagifatanya twese, tuzashyiramo imbaraga dufatanyije n’iriya mihigo y’abaturage kugira ngo uriya mwanya mubi dufite tuzawuveho.”
Abaturage baragirwa inama kumihigo
Hagendewe kumiterere y’Akarere ka Gakenke igizwe ahanini n’imisozi miremire, kuba umubare munini w’abatuye aka Karere ari abahinzi no kuba aka Karere gakennye kubikorwa remezo nk’imihanda n’amashanyarazi, ubuyobozi bw’aka Karere buhamagarira abaturage guhiga bahuza n’ibicyenewe aho batuye.
Ntakirukimana agira ati “Turasaba abaturage guhiga bagendeye kubicyenewe mu Karere; dufite ibibazo by’amacumbi, imihanda, mu buhinzi n’ibindi. Imihigo y’abaturage ifatiye kuri ibi dukennye byarushaho kuba byiza.”
Kuba Abanyagakenke ntamakuru ahagije bakunze kugira kubibakorerwa ni kimwe mu binuganurwa mu byatumye aka Karere gaherekeza utundi ubwo hasuzumwaga iyeswa ry’imihigo y’umwaka ushize.
Kuri iyi ngingo, ubuyobozi bw’Akarere ka Gakenke bugaragaza ko bwafashe ingamba zo kongerera ingufu gahunda z’imihigo haherewe kumuryango ibintu bigaragazwa nk’ibyitezweho umusaruro urambye w’imihigo aka Karere gahiga.


text:
Gakenke: Umuyobozi w’umudugudu wahize abandi yahembwe igare
Kuri uyu wa kane tariki 28/03/2013, ubwo hasozwaga ukwezi kwahariwe imiyoborere myiza n’itorero ryo ku rugerero mu Murenge wa Ruli,  Akarere ka Gakenke, abayobozi b’imidugudu bakoze neza bahembwe ibintu bitandukanye, uwahize abandi ahabwa igare.
Umusore witwa Dusabumuremyi Egide uyobora umudugudu wa Gataba, mu Murenge wa Ruli wagaragaje ko ari indashyikirwa mu gukangurira abaturage ayobora gahunda za Leta  ni we wegukanye igare rishyashya.
Dusabumuremyi yadutangarije ko yishimiye igihembo ahawe. Yemeza ko icyo gihembo agikesha ubufatanye bwiza burangwa hagati y’abaturage na komite y’umudugudu bigatuma bashyira mu bikorwa gahunda za Leta neza.
Abaturage bo mu mudugudu we batanze ubwisungane magirirane mu kwivuza buzwi nka mitiweli ku gipimo cya 100%.
Bazubagira Drocella, umuyobozi w’umudugudu wa Gisizi, Akagali ka Rwesero, wahembwe radiyo,  avuga ko yakiriye neza igihembo yahawe.
Uyu mugore w’abana barindwi  ayobora umudugudu uhana imbibi n’Akarere ka Muhanga. Ahamya ko uburyo akemura ibibazo by’abaturage be bambuka uruzi rwa Nyabarongo bakanywera i Muhanga n’uko ahanga  n’abantu bava i Muhanga bakinjira mu mudugudu we gucukura  amabuye y’agaciro mu buryo butemewe ngo  ni byo byatumye aba umuyobozi mwiza.
Ngo umunsi umwe aherekejwe n’umugabo we ndetse n’abaturage bafashe ubwato ari nijoro bakurikirana abajura b’amabuye y’agaciro bari bambutse mu Karere ka Muhanga barafatwa.
Abandi bayobozi b’imidugudu bahembwe terefone ngendanwa n’itoroshi yo kumurikisha iherekejwe n’amabuye yayo.
Umuyobozi w’Akarere ka Gakenke wungirije ushinzwe imibereho myiza, Ntakirutimana Zephyrin  avuga ko  ari byiza gushimira abakora neza no kugaya abakora nabi. Ibi bizatuma abayobozi b’imidugudu bagira ishyaka mu kazi kabo.
Yashimye ibikorwa byakozwe n’intore zo ku rugerero, aboneraho gusaba abaturage kuzabibungabunga kugira ngo bizarambe.
Mu Karere ka Gakenke Intore zigera ku 1100 zitabiriye itorero ryo ku rugerero mu gihe cy’amezi atatu zikora ibikorwa by’iterambere birimo guca ibyobo bifata amazi, kubakira abatishoboye, gutunganya ubusitani, gutanga ibyangobwa by’ubutaka n’ibindi.
Â


text:
Burera: Hangijwe ibiyobyabwenge bifite agaciro ka miliyoni 32 z’amafaranga y’u Rwanda
Abaturage bo mu karere ka Burera bafatanyije n’ubuyobozi bw’ako karere ndetse n’inzego zishinzwe kubungabunga umutekano, ku wa gatau tariki ya 19/09/2014, bamennye ibiyobyabwenge birimo kanyanga, urumogi ndetse n’izindi nzoga zifatwa nk’ibiyobyabwenge byose bifite agaciro k’amafaranga y’u Rwanda arenga miliyoni 32.
Muri uwo muhango, wabereye mu murenge wa Cyanika, hamenwe kanyanga ingana na litiro 2799, urumogi amabule asaga 5200, n’izindi nzoga ziza mu mashashi zirimo Blue sky na Chief Waragi: amaduzebi arenga ibuhumbi 10, bifite agaciro k’amafaranga y’u Rwanda miliyoni 32 n’ibihumbi 448 n’amafaranga 800.
Ibi byose bikaba byarambuwe “Abarembetsi†bazwiho kubyikorera babikura muri Uganda babizana Rwanda.
Nk’uko ubuyobozi bw’akarere ka Burera busanzwe bubigenza, iyo hagiye kumenwa ibiyobyabwenge, bwasabye abaturage guca ukubiri nabyo kuko aribyo biza ku isonga mu guteza umutekano muke muri ako karere.
Uwambajemariya Florence, umuyobozi wungirije w’akarere ka Burera ushinzwe imibereho myiza y’abaturage, yahanuye abanyaburera ababwira ko abanyweye ibiyobyabwenge nta terambere bageraho.
Agira ati “Iki kiyobyabwenge ni imwe mu nzitizi zitubuza umutekano. Abanyweye kanyanga, abanyweye ibiyobyabwenge kugira ngo bicare mu rugo batekereze ku iterambere ry’urugo rwabo birashoboka?
Ese ko turi mu rugamba rwo kwigira, kwigira birashoboka tubibangikanya n’ibiyobyabwenge? Mureke dukomeze urugamba rwo kurwanya ibiyobyabwenge n’ibindi byose byadusubiza inyuma mu iterambere…â€
Si ubwa mbere ubuyobozi bw’akarere ka Burera busaba abaturage kurwanya ibiyobyabwenge. Nyamara ugasanga ibyo biyobyabwenge ntibicika burundu.
Guca ibiyobyabwenge burundu ngo bizagorana
Bamwe mu baturage bavuga ko babona ibiyobyabwenge cyane cyane kanyanga bitazacika burundu muri ako karere. Bakaba babivuga bashingira ku kuba ako karere gahana imbibi na Uganda aho ibyo biyobyabwenge bituruka.
Ikindi bavuga ngo ni uko nta n’ikintu kigaragaza umupaka ugabanya u Rwanda na Uganda, ngo kuburyo abambuka bajya muri Uganda kunywa kanyanga cyangwa kuyirangura banyura inzira zitazwi bakagenda nk’abajya mu wundi murenge wo muri Burera.
Ngo ibyo biri mu bituma bizagorana guca ibiyobyabwenge muri Burera ngo kuko hari n’abareka kuyinywera mu Rwanda bakajya kuyinywera muri Uganda ku manywa, bagataha nijoro basinze bafite n’indi bahishe mu myambaro yabo.
Aba baturage ariko bakomeza bavuga ko hari icyakorwa ibiyobyabwenge bigacika. Harerimana Shadrac agira ati “Kugira ngo bicike Burundu ni uko twese twahana amakuru kuburyo umuntu agomba kubwira undi ko ibiyobyabwenge abibonye buri muntu agashakisha. Ariko byanze bikunze bigafatwa bigacika.â€
Dukuzumuremyi Venuste nawe agira ati “(Abashinzwe umutekano) Bakora “ ama-positionâ€mu mihanda, ku mipaka…(abacuruza kanyanga) babireka bakareba ibindi bacuruza ariko badacuruje ibi bintu by’ibiyobyabwenge.â€
Abanyaburera bafatanyije n’ababungabunga umutekano ndetse n’ubuyobozi bw’akarere ka Burera bafatanya kurwanya ibyo biyobyabwenge. Akaba ari nayo mpamvu hagira ibifatwa bikamenwa ndetse n’ababifatanwe bagahanwa hakurikijwe amategeko.
Ikiyobyabwenge cya Kanyanga ni cyo kigaragara cyane mu karere ka Burera. Abarembetsi bayitunda bayizana mu Rwanda bavuga ko ibamo inyungu ngo kuko ijerekani imwe ya litoro 20, igura amafaranga y’u Rwanda ibihumbi 12 muri Uganda, mu Rwanda ikavamo amafaranga ibihumbi 40 arenga.
Amategeko mashya ari mu gitabo cy’amategeko ahana y’u Rwanda, yasohotse mu igazeti ya leta yo ku itariki 14/06/2012, kuva ku ngingo ya 593 kugeza ku ngingo ya 600 avuga ibihano bihabwa abantu bahinga, abakora, abahindura, abatunda, ababika, abanywa, ndetse n’abagurisha ibiyobyabwenge.
Umuntu wese ufashwe akora ibyo byaha afungwa imyaka itatu kugeza ku myaka itanu no gutanga ihazabu y’amafaranga y’u Rwanda kuva ku bihumbi 500 kugeza kuri miliyoni eshanu; nk’uko izo ngingo zibisobanura.


text:
KANDA HANO UREBE VIDEO
Hashize igihe kitari gito bamwe mu batuye isi bagerageza kwerekana amwe mu matariki bakeka ko imperuka y’isi ishobora cyangwa yashoboraga kubera. Amwe muri ayo matariki yararenze andi arategerejwe: twavuga nka tariki 21/12/2012 yari yagaragajwe n’indangabihe y’ubuhanuzi bw’aba Mayan, tariki ya kuya 26/08/2032 n’izindi. Nyuma y’ibyo abantu bavuga twifuje kurebera hamwe icyo Bibiliya Yera ivuga ku munsi n’igihe imperuka izabera.
Ntabwo ari ab’iki gihe gusa bibaza igihe imperuka y’isi izabera, ahubwo n’abigishwa ba Yesu barabyibajije ndetse banabaza Yesu ubwe icyo abitekerezaho, maze abasubiza mu magambo dusanga mu gitabo cya Matayo 24: 32-36 aho agira ati “Murebere ku mutini ni wo cyitegererezo: ishami ryawo iyo ritoshye ibibabi bikamera, mumenya yuko igihe cy’impeshyi kiri bugufi.
Nuko namwe nimubona ibyo byose, muzamenye yuko ari hafi, ndetse ageze ku rugi. Ndababwira ukuri yuko ab’ubu bwoko batazashiraho kugeza aho ibyo byose bizasohorera. Ijuru n’isi bizashira, ariko amagambo yanjye ntazashira na hato. Ariko uwo munsi n’icyo gihe nta wubizi, naho baba abamarayika bo mu ijuru cyangwa Umwana, keretse Data wenyine.”
Yesu ntiyigeze ahishurira abigishwabe uyu munsi ariko yabahaye byinshi mu bimenyetso bizawubanziriza, niko gutangira ababwira ngo “Mwirinde hatagira umuntu ubayobya kuko benshi bazaza biyitirira izina ryanjye bati ‘Ni jye Kristo..’ bazayobya benshi. Muzumva iby’intambara n’impuha z’intambara, mwirinde mudahagarika imitima kuko bitazabura kubaho ariko imperuka izaba itaraza.
Ishyanga rizatera irindi shyanga, n’ubwami buzatera ubundi bwami, hazabaho inzara n’ibishyitsi hamwe na hamwe. Ariko ibyo byose bizaba ari itangiriro ryo kuramukwa. Ubwo ni bwo bazabagambanira ngo mubabazwe, ndetse bazabica, muzangwa n’amahanga yose abahora izina ryanjye. Ni bwo benshi bazasubira inyuma, bazagambanirana bangane.
N’abahanuzi benshi b’ibinyoma bazaduka bayobye benshi. Maze kuko ubugome buzagwira, urukundo rwa benshi ruzakonja. Ariko uwihangana akageza imperuka ni we uzakizwa. Yesu Kristo asoza ababwira ko ubutumwa bwiza bw’ubwami buzigishwa mu isi yose, ngo bube ubuhamya bwo guhamiriza amahanga yose, ni bwo imperuka izahera ko ize. (Matayo 23:4-31)
Aha Yesu yavuze byinshi cyane byerekana uyu munsi, ariko ubigenzuye neza wasanga mubyo yavuze, ibyinshi byaramaze gusohora bikaba rero bikwiye kudutera kwagura ibitekerezo byacu ndetse tukitegura tutajenjetse, duteganya ejo hacu ndetse n’aho tuzaba nyuma y’uwo munsi, kuko Bibiliya yerekana neza ko uwo munsi uzarangwa n’amarira menshi kubanyabyaha, ndetse n’ibyishimo ku bakiranutsi.
Hari aho Bibiliya Yera igira iti, “Dore ndaza vuba nzanye ingororano kugira ngo ngororere umuntu wese ibikwiriye ibyo yakoze.” (ibyahishuwe 22:12)
Byumvikana ko mubazahembwa cyangwa bazahanwa natwe turimo, iby’uyu munsi rero nkwifurije kubitegereza wizeye kuzagira iherezo ryiza maze uzabane na Yesu mu ijuru ubuziraherezo kuko hanze yaryo bizaba ari agahinda gusa.
Rejoice Ministries
Kanda Hano ukomeze udukurikire kuri facebook , kuri twitter kanda hano, kuri youtube kanda hano, bizajya bikorohera guhita ubona amakuru yacu muburyo bwihuse.


text:
Intoryi ni ingirakamaro ku mubiri w’umuntu
Intoryi ni ikiribwa kiri mu bwoko bw’imboga, zizwiho kuba ari ibiryo by’abakene cyangwa abazirya bakazirya aruko bazibonye gusa, rimwe na rimwe ntibanazirye kuko zifawa nk’imboga ziciriritse cyane, ariko mu byukuri si ko biri kuko zifitiye umubiri w’umuntu akamaro kanini karimo kuba zifasha mu igogora ry’ibiryo, zikagabanya ibinure mu mubiri w’umuntu, zikarinda umuvuduko w’amaraso, zifitemo kandi fibre ari two dutsi mu kinyarwanda, calcium cyangwa imyunyungugu, ubutare ndetse na vitamine B1,3,6 n’9,
Impuguke mu bijyanye n’ubuzima kandi zivuga ko intoryi ari nziza ku barwayi ba diabete ngo kuko zitifitemo isukari, bityo bakaba bashobora kuzirya nta mpungenge
Zishobora no kwifashishwa mu kugabanya umubyibuho ukabije no kubyimbagana mu gihe wahuye n’ikibazo runaka kuko ngo ziri mu bikamura amazi mu mubiri w’umuntu, noneho wa mubyibuho na wo ukagenda ugabanuka,
Kubera izi ntungamubiri zose twavuze haruguru, intoryi ngo ziri mu bishobora kurinda kanseri y’amara biturutse kuri fibre zifitemo ubwo bushobozi,
Abahanga mu by’ubuzima bakomeza bavuga ko Atari byiza kurya intoryi zihase kuko ngo burya mu gishihwa cyazo harimo intungamubiri yitwa nasunin ikaba irinda uturemangingo tw’ubwonko kwangirika bya hato na hato,
Si byiza kandi kurya intoryi ukarenza urugero ngo kuko umuntu uzirya cyane atinda gukama iyo akomeretse, aba bahanga bagasaba umugore utwite cyangwa umuntu ugiye kubagwa kwirinda kuzirya kugirango ataza guhura n’ikibazo cyo kuvirirana bikabije,
Si byiza na nanone kurya intoryi mu gihe ufite umwana wonka kuko zishobora kugoba cyangwa zigakamura amashereka bityo umwana akabura icyo yonka biturutse ku ntoryi wariye,
Source: amelioretasante.com
Liliane [email protected]


text:
Ubusanzwe abantu bavuga ko kunywa mu rugero ntacyo bitwaye kuko bidatuma umuntu aba imbata y’ibiyobyabwenge ngo bimugireho n’ingaruka ku buzima bwe.
Ariko nubwo ariko abantu babyibwira ngo no kunywa izo ziri mu rugero imbere y’abana bibagiraho ingaruka zo guhorana impungenge n’agahinda uko bakubonye.
Ubushakashatsi bwakorewe ku babyeyi 1000 ndetse n’abana babo bwagaragaje ko kimwe cya kabiri cyabo babyeyi banyweraga inzoga imbere y’abana babo ndetse ko 29% babaga basinze.
Abandi 29% bemeza ko kunywa ugasinda imbere y’abana atari ikosa igihe cyose utabigize akamenyero.
Nyamara ku ruhande rw’abana babajijwe uko bumva bameze iyo babonye ababyeyi babo barimo kunywa inzoga, umwe kugeza kuri batanu bagaragaje ko iyo ababyeyi babo banyweye inzoga babegereye bibabangamira cyane.
Si ibyo gusa kandi kuko abana bagera kuri 11% bagaragaje ko bibatera impungenge no kubibazaho, 7% bavuze ko usanga ababyeyi babo bababwira ibintu byinshi batari basanzwe bavuga, abana 8% bavuze ko bitabahindura, 12% bavuze ko ababyeyi babo usanga nta kwigengesera bafite naho 15% bavuze ko iyo iwabo banyoye inzoga babaryamisha hakiri kare cyangwa se bakabaryamisha mu masaha akuze cyane kurenza uko byari bisanzwe.
Umuyobozi w’Ikigo cy’Ubushakashatsi ku binyobwa bisembuye mu Bwongereza, Katherine Brown, yagize ati “Kunywa ibinyobwa bisembuye kw’ababyeyi bigira ingaruka za buri munsi ku buzima bw’abana.”
Yavuze ko baba bameze nkaho bari mu bukankurambaga bwo kubashishikariza nabo kuzazinywa ndetse ko bigora ababyeyi kuba bakwigisha abana babo ibibi by’inzoga.


text:
Umugabo utuye mu kagari ka Rwantonde, ko mu murenge wa Gatore, mu karere ka Kirehe witwa Gatera Venant, ashingiye ku ngaruka yagize we ubwe ndetse n’umuryango we zo kunywa no gucuruza urumogi, yakanguriye abaturage bagenzi be kubyirinda no gutanga amakuru y’ababikora.
Umugabo utuye mu kagari ka Rwantonde, ko mu murenge wa Gatore, mu karere ka Kirehe witwa Gatera Venant, ashingiye ku ngaruka yagize we ubwe ndetse n’umuryango we zo kunywa no gucuruza urumogi, yakanguriye abaturage bagenzi be kubyirinda no gutanga amakuru y’ababikora.
By Habineza Gabby | Views : 11088 | Kuya 10-13-2015 05:32
Gatera uri mu kigero cy’imyaka 35 yatanze ubwo butumwa ku itariki ya 9 Ukwakira 2015 mu nama yari yahuje ushinzwe imikoranire hagati ya Polisi y’u Rwanda n’abaturage hagamijwe kurwanya no gukumira ibyaha muri aka karere, Assistant Inspector of Police (AIP) Gahigi Harelimana n’abaturage ba kariya kagari gakora ku ruzi rw’Akagera bageraga kuri 250.
Mu buhamya bwe Gatera yagize ati:"Namaze imyaka ibiri nywa kandi ncuruza urumogi. Nabiretse muri 2013 kubera ingaruka zabyo zirimo kubifungirwa, kunzahariza ubuzima no kumpombya kuko mbitangira nari nzi ko ngiye gukira."
Asobanura ingaruka byamugizeho, Gatera yabwiye abaturanyi be ati:"Nabishoragamo amafaranga menshi ariko aho kunguka ngahomba kuko akenshi inzego z’umutekano zarabimfatanaga ubundi nazibona nkabita nkiruka."
Yabagiriye inama agira ati:"Muntu ukinywa cyangwa ugicuruza urumogi n’ibindi biyobyabwenge bireke kuko nta cyiza cyabyo. Ushaka kumenya ingaruka zabyo azaze nzimubwire. Amahirwe ngira n’uko nageze aho ndabireka ubu nkaba maze kugera kuri byinshi kuko nkora ibyemewe n’amategeko."
Gatera yababwiye ko kurunywa no kurucuruza byatezaga intonganya zidashira hagati ye n’umugore we kuko yahoraga amugira inama yo kubireka akanga.
Aha akaba yaragize ati:"Nyuma yo kubireka amahoro arahinda mu rugo rwacu kandi icyo nkoze cyose kijya mbere bitandukanye na mbere aho nari nzi ko isaha iyo ari yo yose nshobora kurufatanwa cyangwa nkaruta mbonye inzego z’umutekano."
Undi muturage wari witabiriye iyo nama witwa Hakizimana Sylvestre uri mu kigero cy’imyaka 32 yagize ati:"Ntimujya mureba abanyoye ibyo biyobyabwenge uko baba bameze! Si bo bateza umutekano muke barwana no gukora ibindi bintu binyuranyije n’amategeko! Mureke rero tubyirinde kandi tubirwanye duha Polisi y’u Rwanda n’inzego z’ubuyobozi bw’ibanze amakuru y’ababinywa n’ababicuruza."
Mbere y’ubwo buhamya n’impanuro by’abo bagabo bombi, AIP Gahigi yari yabanje kwigisha abo baturage bose ubwoko bw’ibiyobyabwenge, ingaruka zabyo n’uruhare rwabo mu kubirwanya.
Yabasobanuriye ko urumogi kimwe n’ibindi biyobyabwenge bituma uwabinyoye akora ibyaha birimo gukubita no gukomeretsa, ubujura, ihohotera rishingiye ku gitsina, urugomo, gufata ku ngufu, no gusambanya abana kandi ko biteza umutekano muke, bityo abasaba kujya batanga amakuru ku gihe y’ababinywa, ababitunda, n’ababicuruza ndetse n’abakora ibindi byaha muri rusange.
Yasoje ikiganiro yagiranye n’abo baturage abasaba kuba ijisho ry’umutekano bakaza amarondo kugira ngo bakumire ikintu cyose gishobora kuwuhungabanya, akaba ari muri urwo rwego bahise bashyiraho komite y’abantu bazajya bacunga umutekano ku byambu bya Mukiha na Karehero byo mu kagari kabo ndetse n’ibindi bice by’amazi y’Akagera bikora ku karari kabo.


text:
Kuva isi yaremwa, uko imyaka yagiye ikurikirana, abagore bagiye bagira uruhare muri politiki y’ibihugu byabo ndetse no mu bindi bice by’ubuzima bagaragaje ko ari indashyikirwa mu mivugire n’imigirire.
Itonde ryabo ni rirerire cyane ndetse uwabarondora ntiyabarangiza gusa hari abo amateka azirikana ku bikorwa bidasanzwe byabaranze mu myaka yabo ku isi.
Muri iyi nkuru turabagezaho igice cya mbere kirimo abagore babiri bagaragaje ubushake buhambaye mu mpinduka za politiki zo mu bihugu byabo.
Umuhinde Indira Priyadarshini Nehru Gandhi
Indira Gandhi yabaye Minisitiri w’Intebe w’u Buhinde, umugore rukumbi iki gihugu cyagize kuri uyu mwanya mu mateka yacyo. Indira Gandhi yavutse ku ya 19 Ugushyingo 1917, yitaba Imana ku wa 31 Ukwakira 1984, arasiwe iwe mu rugo n’uwari ushinzwe kumurinda.
Amateka ye arahambaye kubera ubuhangange n’ubutwari bwamuranze mu guharanira ko igihugu cye kigira ijambo mu ruhando rwa politiki mpuzamahanga.
Indira aza ku mwanya wa kabiri mu bategetse u Buhinde ku rwego rwa Minisitiri w’Intebe igihe kirekire. Ni umugore wamamaye cyane muri politiki y’iki gihugu no mu buyobozi bw’Ishyaka rya The Indian National Congress (INC).
Indira Gandhi kandi yakomoraga inkoni y’ubugabe kuri se umubyara Jawaharlal Nehru wabaye Minisitiri w’Intebe wa mbere w’u Buhinde.
Gandhi yagiye avugwaho imitegekere idasanzwe; yahinduye imikorere ya Banki y’u Buhinde atagishije inama cyangwa ngo amenyeshe Minisitiri w’Imari. Ibi ngo byatumye uwari Perezida w’u Buhinde, amwirukana mu ishyaka rya INC.
Uyu mugore yahise yiyegereza intumwa za rubanda hafi ya zose zari mu Nteko Ishinga Amategeko y’u Buhinde, hafi 65 % by’abari abadepite n’abasenateri bakomokaga muri iryo shyaka biyunga hamwe bashyiraho irindi shami ry’ishyaka ubwabo kandi barakomera cyane.
Mu 1971, Gandhi yarwanye na Pakistan arayitsinda, bihesha ubwigenge Bangladesh yari yarigaruriwe na Pakistan, urugamba rwatumye u Buhinde buhinduka igihangange na magingo aya mu Karere ka Aziya y’Amajyepfo.
Mu mwaka wa 1983 hari agatsiko k’abantu babarizwaga mu idini rya “Sikh” ryari rifite abayoboke biganje mu Karere ka Punjab basaga n’abashaka kwikura ku Buhinde ariko Gandhi abitera imboni rugikubita. Bakimara kumenya ko Gandhi yatangiye kubahigisha uruhindu bahungiye muri Golden Temple, urusengero rwari rukomeye muri ako karere maze bihishana n’intwaro zabo.
Indira Gandhi yahise ategeka ko urwo rusengero rusukwaho urufaya rw’amasasu n’amabombe yaraswaga n’ibitwaro bya rutura. Iyi ni na yo yabaye intandaro yo kuraswa kwe kuko umwe mu basirikare bamurindaga wakomokaga muri abo bantu yamurashe asa nk’uwihorera.
Margaret Thatcher wabaye Minisitiri w’Intebe w’u Bwongereza
Margaret Hilda Thatcher uzwi nka “Baroness Thatcher” ni we mugore wa mbere wahawe inshingano zo kuba Minisitiri w’Intebe mu Bwongereza ndetse aza ku isonga mu bamaze igihe kirekire kuri iyi ntebe mu kinyejana cya 20.
Yabaye Minisitiri w’Intebe w’u Bwongereza kuva mu 1979 kugeza mu 1990, anayobora ishyaka ry’Aba-Conservative kuva mu 1975 kugeza mu 1990.
Thatcher yavukiye mu Mujyi wa Grandtham mu Bwongereza ku wa 13 Ukwakira 1925, yitaba Imana ku wa 8 Mata 2013 azize indwara yo gususumira.
Se umubyara yaje kuba Umuyobozi w’Umujyi wa Grandtham kandi icyo gihe yari umwe mu bavuga rikijyana.
Margaret Thatcher yize Ubutabire muri Kaminuza ya Oxford, ahakura impamyabushobozi y’ikirenga mu byo gukoresha ibyuma bifotora amagufa (radiographie).
Thacther utaratinze kuzamuka mu ntera muri Politiki y’u Bwongereza mu 1959 yatorewe kuba Umudepite w’agace ka Finchley. Mu 1970 yagizwe Umunyamabanga wa Leta ushinzwe Uburezi na Siyansi mu Bwongereza kugeza mu 1975.
Mu 1975 yahanganye na Edward Heath ku mwanya wa Perezida w’Ishyaka maze amutsinda ku buryo butunguranye aba umugore wa mbere wanditse amateka yo gutorerwa kuyobora ishyaka rikomeye mu Bwongereza.
Iyi ntsinzi yatumye Abongereza batekereza kuri uyu mugore ndetse mu matora yabaye mu 1979 mu Bwongereza ishyaka rye ryabonye intsinzi yanamugejeje ku ntebe ya Minisitiri w’Intebe umwanya yasimbuyeho James Callaghan.
Thacther akigera ku butegetsi yagowe no kuba mu gihugu cye hari ikibazo cy’ibura ry’imirimo cyane mu rubyiruko; yahanganye na cyo avugurura itangwa ry’amasoko ya Leta, anagira uruhare mu kwegurira ibigo bya Leta abikorera bituma ubukungu bwari bugeze aharindimuka buzanzamuka.
Niwe washyizeho gahunda yiswe “The Britain Self-reliance Policy” ,ibyo umuntu yakwita “Gahunda yo kwigira” ikintu cyamugaragaje nk’umunyapolitiki ukaze kandi ufite gahunda zitajenjetse na mba.
Thacther ni we mugore waremye ubucuti budasanzwe n’ibihugu bibiri by’ibihangange, byahoraga bihanganye mu ntambara y’ubutita. Yari inshuti ya Ronald Reagan wabaye Perezida wa 40 wa Leta Zunze Ubumwe, agakundwa kandi bitangaje na Michael Gorbachev wabaye Umunyamabanga w’iryahoze ari ishyaka ry’Aba- Communiste mu Bumwe bw’Abasoviyeti.
Urubuga rwa Leta y’u Bwongereza Gov.uk ruvuga ko bimwe mu bintu byamubangamiye birimo kwegura kwa Geofrey Howe wari muri guverinoma ye mu 1990.
Muri uyu mwaka yahise atakaza umwanya wa Minisitiri w’Intebe, wegukanwa na John Major wayoboye kugeza mu 1997.
Thacther yakoze ibihambaye ndetse arwana ingamba zitandukanye aho mu gihe Argentine yashakaga gushyira abasirikare bayo ku kirwa cya Falklands giherereye mu Nyanja ya Pacifique kigafatwa nk’ubutaka bw’u Bwongereza, byaramurakaje akigabaho igitero gikaze cyasize amateka ku isi mu mwaka wa 1982.
Margaret Thatcher nyuma yo kuva ku mwanya wa Minisitiri w’Intebe, Ubwami bw’u Bwongereza bwamuzamuye mu ntera agirwa “Baroness Thatcher Of Kesteven”, inyito imwicaza mu myanya y’abanyacyubahiro yagenewe Abongereza bakoze ibidasanzwe.
Mu 1995 kandi yahawe irindi kamba ryitwa Lady Companion Of The Order of the Garter rikaba na ryo ari ikamba ry’ubuhangange ryagenewe abantu bakomeye mu Bwongereza.
Ijambo Thatcher yaneguriyemo Abarusiya ryatumye yitwa "Iron Lady riramuhama
Mu 1976 , Thatcher yagejeje ijambo rikomeye ku Bongereza no ku isi yose ryari mu mbwirwaruhame yiswe “The Britain Awake Speech”, ugenekereje mu Kinyarwanda “Ijambo rihamagarira abaturage b’u Bwongereza gukanguka”.
Iri jambo kandi ryifatiraga mu gahanga u Burusiya bwari bukitwa Repubulika Zunze Ubumwe z’Abasoviyeti maze Abarusiya bamwe bararishima abandi bararinenga.
Margaret yabwiye Abarusiya ko nta kintu bafite na mba cyatuma bitwara nk’ibihangange ku isi, ko ari abakene kandi bakiri hasi, bashatse bajya bareka kwivuga ubutwari budafite ibikorwa.
Umunyamakuru wo muri Leta y’Abasoviyeti yamuhimbye "Iron Lady", izina yahuje na politiki ye n’uburyo bwe bw’imiyoborere.
Nyuma y’amagambo yavuze ku Burusiya handitswe inkuru yari ifite umutwe ugira uti “Iron Lady Raises Fears” bishatse kuvuga ko “Umugore w’icyuma yavuze amagambo ateye ubwoba.”
Sunday Times yahise isohora ayo magambo uko yakabaye maze nyuma y’icyumweru aba yageze kuri Margaret Thatcher wayakubise amaso atangira kumwenyura.
Margaret yibazaga impamvu iryo zina ryari ryarihariwe n’abandi bagabo nka Otto von Bismarck wategekaga u Budage wari wariswe “Iron Chancellor” yabonaga ntacyo amurusha.
Mu nkuru zitaha IGIHE izabagezaho n’abandi bagore babaye indashyikirwa mu guhindura ubuzima bwa muntu mu ngeri zose.


text:
Kayibanda Mutesi Aurore wabaye Miss Rwanda 2012 ari na wo mwaka musaza we Hirwa Henry yitabyemo Imana, yagaragaje ko agishavuzwa no kubura umuvandimwe we.
Hirwa Henry waririmbaga mu itsinda ry’abaririmbyi ryitwa KGB hamwe na Skizzy na MYP, yitabye Imana ku itariki 01 Ukuboza 2012 aguye mu kiyaga cya Muhazi.
Urupfu rwe rwababaje benshi by’umwihariko abari bamuzi cyane kuko yari umuhanzi ubana neza n’abandi.
Miss Aurore wari ukiri mu byishimo byo kwegukana ikamba rya Nyampinga w’u Rwanda 2012, uwo mwaka yawusoje nabi kubera urupfu rwa musaza we yakundaga cyane.
Ako gahinda Miss Aurore akomeza kukagaragaza igihe cyose uko umwaka utashye ku itariki ya 01 Ukuboza.
Uyu munis nabwo,abinyujije ku rubuga rwe rwa Instagram yongeye kwerekana ko yakundaga musaza we cyane.
Agira ati “Henry, imyaka itanu iruzuye tutari kumwe. Ndashimira Imana ishobora byose yagukunze cyane, nishimira ubuzima yaguhaye, n’igihe yaduhaye ngo tubane na we. By’umwihariko nkanyurwa n’uko icyo gihe Imana yaguhaye wagikoresheje ukwiza urukundo mu bo mwabashije kumenyana bose.”
Mu ibaruwa ndende yakomeje agaragaza ko yashimishijwe no kuba yarabashije gukurana na we, kumenyana na we, kugirana nawe ibihe byiza ariko nanone akababazwa n’uko ibyo bihe byiza atazongera kubibona.
Ati “Gusa menya ko wambereye musaza wanjye mwiza kurusha uko abandi byababaho, ukwiriye kuba mu ijuru. Njyewe n’abandi bashiki bawe ntituzongera kugirana ibihe byiza nawe nka bashiki bawe ariko ubu dufite umumalayika murinzi mu ijuru.”
Miss Aurore kandi yanakomoje ku buhanzi bwa Henry avuga ko yishimira kuba Henry yarabaye umuhanzi kuko iyo amukumbuye asubira kureba indirimbo za KGB yaririmbagamo bigatuma yongera kumva amuri hafi, bari kumwe.
Yongeraho ati “Bituma nibuka uko wajyaga unsanga mu cyumba cyanjye ukandirimbira ibyo muri gukoraho (indirimbo zitarasohoka) ukambaza icyo mbitekerezaho.”
Miss Aurore yasoje ibaruwa yongera kwemerera musaza we Henry ko azakora uko ashoboye kugira ngo atamutenguha, amusezeranya kuzagera ku byo yamwifurizaga nka musaza we wamukundaga cyane.
Akomeza amwizeza kandi ko nubwo yateshuka gato azajya yongera agahaguruka agasubira ku murongo.
Ati “Nyagasani akomeze ahe imbaraga umuryango wacu, inshuti n’abafana bacu. Hirwa wacu komeza uruhukire mu mahoro kugeza igihe tuzakubonera. Mbikuye ku ndiba y’umutima wanjye, ndagukunda cyane!”


text:
Mu gitondo cyo kuri iki cyumweru, Umubyeyi w’imyaka 54 witwa Nyirampakaniye Sperata wari utuye mu Mudugudu wa Ayabatanga, mu Kagari ka Kavumu, Umurenge wa Mageragere, Akarere ka Nyarugenge yishwe n’ingona yamufatiye ku ruzi rwa Nyabarongo yagiye kuvoma.
Uyu mubyeyi ingona yamufatiye muri Nyabarongo mu mudugudu wa Murondo yagiye kuvoma ngo bitegure kujya mu Misa. Nubwo yari ari kumwe n’umwana we n’undi muntu umwe, niwe wenyine ingona yishe gusa.
Amakuru dukesha abaturanyi, aravuga ko ingona yamufashe hafi Saa kumi n’ebyiri n’igice (6h30) z’igitondo. Ubu ngo umurambo we wabonetse, ndetse biteguye guhita bajya kuwushyingura, nubwo bagitegereje ko Police iza gukora Raporo z’icyamwishe cyangwa kumujyana kwa muganga gukora ibizamini bizwi nka “Autopsie”.
Abaturanyi ba Nyakwigendera bavuga ko n’ubusanzwe iyo bagiye kuvoma ingona zajyaga zikunda kubahusha zigatwara nk’imyenda.
Nyakwigendera Nyirampakaniye Sperata wanayoboraga Inama y’Igihugu y’Abagore (CNF) mu Kagari ka Kavumu asize abana bane.
UMUSEKE.RW
14 Comments
-
Yoo biteye agahinda.Nyagasani arebe izo mfubyi asize.
-
mubaze umuyibozi wa wasac icyo abivugaho
-
Shame on you James and WASAC. Mukwiye gushyira ingufu mu gukwirakwiza amazi mu gihugu hose abantu bakareka Gupfa bazize ingona kandi n’ubundi baba bagiye kuvoma ibirohwa.
-
No comment!
(UWITEKA atubabarire: hari ubwo njya ngira ubwoba ko azatubaza twe abajijutse icyo twamariye abatajijutse mu koroshya ubuzima bwabo)
-
Azabibabaza ntashiti, ahereye kuri Prezida wa Repubulika
-
-
None se babahaye amarobine aho kuvona ibirohwa bya Nyabarongo. Mbega akaga. Umuryango we wihangane
-
Uyu mubyeyi aruhukire mu mahoro. Azize kutagezwaho amazi meza na wasac.
Uzatsinda amatora ya Perezida azagire icye ikibazo cy’abanyarwanda bakiyoboka imigezi n’ibishanga bagiye kuvoma amazi kuko WASAC yo ibyayo byahindutse igipindi gusa gusa! Azite ku kwigisha abaturage guhindura imyumvire maze anabahe imiyoboro y’amazi meza n’uburyo bwo kuyibungabunga.
-
Mpora nibaza icyo aba baturage bazakora NGO iki ikibazo gikemuke bikanyobera. RDB ntibemerera kuba bakoresha imiti izica (ingona) ikindi Leta ntibaha amazi NGO bareke kuvoma Nyabarongo.
Ikindi njye numva hajyaho n’ikigega gitanga impozamarira Ku miryango ibura abayo bishwe n’inyamaswa.
Ibi birakabije kabisa. Mageragere ni mu mujyibwa Kigali, biteye nagahinda kumva ko bavoma Nyabarongo.
-
Izi ngona zikwiye kwicwa ntizikomeze kumara abantu. Ntabwo byumvikana ukuntu ngo RDB yaba ishaka ko izo ngona ziticwa. Ubwo se ari ingona ari n’umuntu ni nde uhabwa agaciro???
Ko iyo umuntu yishe undi nawe bamukatira igihano cyo kwicwa (n’ubwo ubu cyakuweho) cyangwa gufungwa burundu, kuki izo ngona zo zitakwicwa cyangwa ngo bazishyire mu gifungo cya burundu aho zitazongera kurya abantu.
-
urasetsa nonese ko zikamwa amadovize uriya zariye yinjije angahe????numvise ko ari nizo boroye zivuye ahandi ninka za ntare zo mu kagera ariko nibe nazo zirarinzwe kandi ingona n’inyamaswa mbi cyane.hababaje rubanda abo muri RDB se bahurira he n’ingona iyaba ari abana babo bahavoma biba byarakemutse.
-
-
Ikibazo cy’amazi cyagombaga gushakirwa umuti kuburyo bwihuse kuko utariwe n’ingona azazira microbe nk’abavoma mu mibande n’abacukura ibyobo bakagurisha amazi mabi. Abaturage nta hitamo baba bafite kuko aya WASAC n’aho bashyize imiyoboro cg amavomo, adakunda kuboneka. Urugero rwa Gikondo Nyenyeri, Rebero ugana n’aho Mageragere.
Umuryango we wihangane.
-
Ariko se iterambere ritagira amazi ni terambere nyabaki?
-
Imana imwakire. Abe bihangana Nyagasani abakomeze. Icyo nsobanuza ni iki baraba bamujyana kwa muganga ngo barebe icyamwishe kubera iki kandi kizwi? Si ingona yamwishe se baraba basuzuma iki?
-
imana imuhe iruhuko ridashira


text:
Abantu bashobora gukundana nyabyo kabone n’iyo haba hari ibibatandukanya harimo n’amadini.
Hirya no hino humvikana abakundanye bakananirwa kubana kubera igitutu cy’abanyamadini, hari n’abandi babasha kubirengaho bagakomeza urukundo rwabo.
Hari kandi n’abahindura idini barabanye, rimwe na rimwe bakabyumvikanaho, cyangwa se bigakurura amakimbirane mu rugo.
Immaculée Mukamana, umugore w’abana 6 aratanga ubuhamya bw’uko byamugendekeye ubwo yashakaga umugabo nyuma akaza guhindura idini.
“Nashakanye n’umugabo wanjye twembi dusengera mu idini gatulika, ni na ho twasezeraniye.
Icyo gihe twembi twajyanaga mu misa, ndetse n’abana bacu tubabatirisha mu bagatulika. Gusa naje kubwirizwa ubutumwa, hanyuma numva ko nari narayobye mpitamo guhindura idini.
Kuva nabwira umugabo wanjye ko nahinduye idini, nta mahoro nongeye kugira. Yaravugaga ngo abarokore ni abasazi, ngo ubwo nanjye nabaye umusazi.
Iyo najyaga gusenga nabaga nzi ko ndi butahire ku ntugunda. Abana bageragezaga kunkurikira na bo babigendergamo.
Gusa kuko nari nshikamye mu byo nizeraga, nahamye kuba umurokore, kugeza igihe umugabo wanjye yaboneye ko namaramaje ntazigera mbivamo.
Nubwo umubano wacu wangiritse ku buryo udashobora kumera nk’uwa kera ntarakizwa, kuri ubu mfite amahoro ntashobora kumpohotera, ndetse n’abana bacu barakuzi bazi ikibi n’icyiza.”
Anita Niyonsaba we amaze imyaka 4 ashatse. Mu buhamya bwe, avuga ko bitamworoheye gushakana n’umugabo yakundaga kuko batari bahuje idini.
Uku ni ko yabisobanuriye Ikinyamakuru Izuba Rirashe: “Njyewe nasengeraga mu barokore, we ari umugatulika. Naramukundaga na we ankunda, ariko nari mbizi ko bitazanyorohera kuko papa ni pasiteri.
Yahoraga adusubiriramo kenshi ko tutagomba kwifatanya n’abatizera, ko tugomba gushaka abagabo bakijijwe nkatwe. Gusa urukundo namukundaga rwanyizezaga ko kubana na we bizashoboka.
Twabonanaga twihishe, kuko iyo iwacu babimenya bari kumerera nabi. Nyuma y’imyaka 3 dukundana rwihishwa, yaje kuntera inda, biba ngombwa ko mbivuga.
Mama we yagerageje kunyumva, na ho papa aratsemba avuga ko adashobora kunshyingira mu bapagani, ngo nimbyare umwana azamurera.
Kubera ukuntu namukundaga, nabwiye data ko natanshingira nzijyana. Byasabye inama z’abantu batandukanye bo mu muryango kugira ngo data anyemerere ko nashyingirwa n’uwo nakunze.
Kuri ubu tubanye neza, umwana wacu w’imfura agiye kuzuza imyaka ine, kandi sinicuza na mba kuba narashakanye n’uwo tudahuje idini.
Afite imico myiza, arankunda, akunda gukora, mbese afite byose umugore ashobora gukenera ku mugabo.”
Hari kandi n’abatabasha gushyingirwa kubera ko badahuje idini, kabone n’iyo baba bakundana, nk’uko bivugwa na Muhammed Itangishaka.
Uyu na we yahaye ikinyamakuru Izuba Rirashe ubuhamya bukurikira: “Naretse gushaka umukobwa nakundaga kubera ko tutari duhuje idini. Iwacu bambwiraga ko nimushaka bazansha, na we iwabo bakamubwira uko.
Njyewe nari niteguye guhara byose tukibanira, ariko abakobwa bagira ubwoba. We ntiyabashije gufata icyemezo cyo guhara umuryango we, dore ko yanigaga kaminuza ari bo bamurihira, ni uko turekana gutyo.
Kugeza ubu nta wundi ndakunda nka we, azakomeza kuba uwa mbere nakunze kugeza gupfa.”
Nyuma yo kumva ubwoi buhamya, ikinyamakuru Izuba Rirashe cyanaganiriye n’abandi bantu batandukanye kirababaza kiti, “Ese byari bikwiye ko abakundana batandukanywa n’amadini?”
Dore icyo bamwe babivugaho:
Annonciata Byukusenge
Burya idini nyayo ni urukundo kandi itegeko ry’Imana rikuru ridusaba gukunda mugenzi wawe nk’uko wikunda.
Burya urukundo nyarwo ntirwahagarara kubera ko umwe ari mu idini runaka undi mu rindi. Icyangombwa ni ukwanga ikibi tugakunda icyiza, kandi ibyo buri muntu wese abifitiye umushobozi kabone n’iyo ataba abarizwa mu idini runaka.
Sebazungu Anastase
Burya umuntu mudahuje kwizera ntimushobora no guhuza icyerekezo. Bibiliya idusaba kutifatanya n’abatizera no kutanyura mu nzira y’abakobanyi.
Hari abakobwa benshi b’abarokore bashakana n’abatizera bavuga ngo bazabahindura, waba utihinduye ugahindura undi ute? Niba uri ukijijwe shakana n’uwo muhuje urugendo, na ho nushaka umupagani teganya ko ejo nawe yakugira umupagani.
Elyse Ukwishaka
Ibintu byo kugendera mu rukundo bikunze kugirwa n’ababyeyi. Njyewe mbona iyo ari imyumvire ishaje, nsanga icy’ingenzi ari ugukundana by’ukuri, ndetse no kumenya imico nyayo y’uwo mugiye gushakana.
Ibindi ntacyo bivuze kuko n’ubundi idini zi ryo rizajyana umuntu mu ijuru.
Hirwa Olivier
Nasubiza nti yego na oya. Yego, mu gihe umwe muri abo ngabo ari umunyedini w’umufanatike cyane wumva ko idini rye ari ryo nzira y’ukuri n’ubugingo ryonyine.
Mu gihe atumva ko idini ari inzira kandi bishoboka ko buri wese ashobora kunyura mu nzira ye kandi akagera aho agomba kugera.
Muri cas nyinshi rero, wenda navuga nka 80%, idini rishobora gutuma abantu batandukana kuko abantu b’abanyamadini baba bakomeye ku matwara y’amadini yabo kurusha ikindi kintu icyo ari cyo cyose. Iyo babanye rero batumvikana kuri utwo tuntu birangira bashwanye ( Kunywa inzoga ni icyaha, kurya ingurube cg urukwavu ni ikizira etc…)
Kugira ngo babane bisaba y’uko bagomba kubanza kwemeranya ku gaciro k’idini n’icyo rimaze… kandi buri wese akemera amahitamo y’undi. Erega uravuga ku madini ukibagirwa ko hari n’abatayagira, ese bo ntibemerewe gukundana? Niba afite ibindi yemera kandi bimukomeza?


text:
Clarisse Uwineza ni Umunyarwanda umwe rukumbi uhatanira igihembo mpuzamahanga cy’ikoranabuhanga mu bihugu bikiri mu nzira y’amajyambere GIST Tech I.
Muri iryo rushanwa, Uwineza afitemo umushinga ugamije kubyaza umusaruro umwanda. Ikoranabuhanga rye rituma umwanda wabyara amakara, umuriro w’amashanyarazi n’ubushyuhe bityo bigateza mbere kubungabunga ibidukikije.
GIST Tech I ni irushanwa ryateguwe n’Ikigo cya Leta Zunze Ubumwe za Amerika gishinzwe iterambere ry’udushya binyuze muri siyansi, rikorwa kuva mu 2014.
Aganira n’Imvaho Nshya, Uwineza yavuze ko ageze mu gice kibanziriza icyiciro cya nyuma cy’irushanwa. Yasobanuye ko umushinga we watoranyijwe kubera ubuhanga ukoranwe ku buryo kugeza ubu ari mu bantu 30 ba mbere.
Agira inama Abanyarwandakazi ngo ntibitinye ngo bahore bumva ko bazatega amaboko basaza babo n’abagabo babo.
Ati” Tugomba gutekereza icyaduteza imbere hamwe n’igihugu cyacu nk’uko Umukuru w’Igihugu ahora abitubwira. Tukereka amahanga ko dushoboye! Abatinya kwihangira imirimo cyane cyane Abanyarwandakazi nababwira ko icya mbere ari ugutinyuka no kwiyemeza , tugatekereza kure tukegera abandi badufasha kuko turashoboye!”
Uwineza akeneye amajwi azatuma aba muri ba rwiyemezamirimo bazahatanira igihembo cya nyuma kizatangwa mu nama mpuzamahanga y’ishoramari izabera i Silicon Valley muri Leta ya California ku wa 23-24 Kamena 2016.
Gutora umushinga wa Uwineza mu marushanwa ya GIST Tech I, KANDA HANO. Ushobora kumutora buri munsi kugeza ku ya mbere Gicurasi.


text:
sebatware andré
Gacaca: yasize ibibazo mu banyarwanda
By Amakuru ki ? on 15 septembre 2014
Ibihe bitandukanye byerekana ko umuntu ashobora guhohoterwa akamburwa ibye inzego zirebera mu gihe zirirwa zibwira amahanga ko ibintu ari sawa. Inkuru twandika ishingiye ku karengane ka korewe umugabo witwa Sebatware Andre wanyazwe imitungo ye hirengagijwe amategeko hagendewe ku bihuha. Abanyarwanda batandukanye bemeza ko Gacaca yateguwe neza ariko zimwe munyangamugayo zikirengagiza inshingano maze bakabihindura ubucuruzi. Bamwe […]
Posted in Amakuru | Tagged gacaca, sebatware andré


text:
Ubuyobozi bw’Akarere ka Burera bwamurikiye abikorera bo muri ako Karere amahirwe bagomba kubyaza umusaruro mu rwego rwo kwiteza imbere no kuzamura iterambere ry’Akarere kabo.
Ni amahirwe ashingiye ku bikorwa remezo bikomeje kuzamurwa hirya no hino mu Karere ka Burera, bimaze igihe bisonzewe n’abatuye ako Karere. Bigaragarira mu nzego zitandukanye z’ubuzima bw’Akarere ka Burera nk’ubukungu n’imibereho myiza y’abaturage.
Mu mucyaro cy’Umurenge wa Butaro, hagiye kuzamurwa kaminuza mpuzamahanga izaba yigisha ubuganga ya ‘University Global heath equity’, muri aka Karere kandi hagiye gutangira kubakwa umuhanda wa kaburimbo abaturage bemerewe n’umukuru w’igihugu ubwo yabasuraga mu mwaka wa 2010.
Akarere ka Burera kandi, kazwiho kwakira umubare munini w’abakerarugendo basura parike y’igihugu y’ibirunga n’ibyiza nyaburanga bigaragara muri aka Karere nk’ibiyaga bya Burera na Ruhondo ndetse n’igishanga cy’urugezi.
Kubwa Zaraduhaye Joseph, umuyobozi wungirije w’Akarere ka Burera ushinzwe ubukungu, asanga amahirwe y’ishoramali agaragara muri Burera atabyazwa umusaruro nk’uko bikwiye n’abikorera kandi ariyo nshingano bafite ‘ahanini’.
Mu biganiro nyunguranabitekerezo ku iterambere ry’Akarere ka Burera byahuje aka Karere n’Abikorera biganjemo abafite ibikorwa by’ubucuruzi, amakoperative, amahoteli, ibigo by’ubucukuzi bw’amabuye y’agaciro, amabanki na za SACCO. Ubuyobozi bw’Akarere ka Burera bwasabye abo bikorera ‘gufata iyambere’ bakabyaza umusaruro amahirwe akarere bakoramo gafite.
Zaraduhaye yababwiye ko “Aka Karere kazatezwa imbere na mwe; icyo tubifuzaho ni ugufatanya mu iterambere ry’Akarere kacu, dufite amahirwe menshi y’ishoramali abategereje ngo muyabyaze umusaruro.”
Ibyo abikorera ba Burera badakwiye guhusha
Nk’uko byumvikanye mu mbwirwaruhame y’umuyobozi w’Akarere ka Burera wungirije ushinzwe ubukungu, ako Karere karifuza ubufatanye bw’Abikorera mu gushaka igisubizo kirambye cy’amacumbi y’abashyitsi byemezwa ko ari benshi bakunze kugenderera Burera.
Zaraduhaye agira ati “Dukeneye amacumbi ahantu hatatu; mu Murenge wa Butaro, mu Murenge wa Cyanika(mu Kidaho) n’i Kirambo. Dukeneye kandi amaresitora n’utubari bigezweho bizadufasha kurushaho kwakira abakiriya batugenderera.”
Agaruka kuri ‘University Global heath equity’ iteganywa kuzamurwa mu Murenge wa Butaro, Zaraduhaye agaragariza abikorera bo mu Karere ka Burera ko izaba ifite ubushobozi bwo kwakira abanyeshuri ibihumbi bibiri kandi ko imirimo yo kuyubaka izakorwamo n’abakozi ibihumbi bine.
Ahereye kuri ibyo, Bwana Zaraduhaye ashishikariza abikorera “Gutangira kureba kure mugatekereza uko muzabyaza amafaranga bariya bantu” kubera ko, “Bazacyenera kurya, kunywa, gutembera ndetse no kuryama.”
Kuba mu Karere ka Burera hagiye kubakwa imihanda ya Kaburimo, ubuyobozi bw’aka Karere bubibona nk’amahirwe adasanzwe ariko kandi ngo asaba ko hari ibikorwa remezo bigomba kuba bihari ‘uko byagenda kose’ nk’uko bivugwa na Zaraduhaye.
“Niba imihanda iri kwiyongera mu Karere kacu hakaba hagiye no kubakwa ijyanye n’igihe, bisobanuye ko hakenewe mu buryo bwihuse sitasiyo ya essance(Lisansi) cyane ko mubizi ko dusanzwe nubundi dufite icyo kibazo.”
Magingo aya mu Karere ka Burera, habarizwa sitasiyo za lisansi ebyiri imwe yo mu Murenge wa Butaro n’iyo mu Murenge wa Cyanika ahitwa mu Kidaho, ahandi usanga lisansi icururizwa mu ngo z’abaturage mu majerekani ibintu bigaragara ko bishobora gukurura impanuka.
Mu Karere ka Burera hari hoteli imwe igiye kumara umwaka itangijwe n’abikorera, gusa Akarere ka Burera ko ubwako gaherutse gutangiza imirimo yo kwiyubakira hoteli aho gateganya kuzayitaha mu Kuboza uyu mwaka.
Agaruka kuri ibyo, umuyobozi wungirije w’Akarere ka Burera ushinzwe iterambere, avuga ko hacyenewe izindi hoteli mu rwego rwo kurushaho guteza imbere ubucyerarugendo no kugaragaza isura y’ako Karere mu ruhando rw’utundi, aha akaba agaragaza ko abikorera aribo bahanzwe amaso.
Abikorera bo mu Karere ka Burera kandi bashishikarizwa guharanira kubyaza umusaruro isoko ryambukiranya imipaka rya Cyanika riri hafi kubakwa kumupaka wa Cyanika uhuza u Rwanda na Uganda n’umutungo kamere w’ibiyaga bya Burera na Ruhondo bigaragara muri Burera.
Mu kubyaza inyungu biriya biyaga, abikorera bo muri Burera bahamagarirwa gushyiramo ubwato buzajya bufasha ubuhahirane bw’abaturage n’ubutembere kubazajya babyifuza.
Icyo abikorera ba Burera bavuga..
Mu ijwi ry’abikorera bo mu Karere ka Burera, Nizeyimana Evalist, umuyobozi w’urugaga rwabo, ahamya ko amahirwe beretswe n’Akarere ka Burera biyemeje ‘kutayapfusha’ ubusa aho ashimangira ko ibyo basabywa n’Akarere byose bazabikora.
Abajijwe icyari cyarabuze mbere kugera aho Akarere kabibutsa amahirwe bagomba kubyaza umusaruro, umuyobozi w’urugaga rw’abikorera bo muri Burera yasubije ko “Twari dufite ikibazo cy’imyumvire n’imitekerereze ariko hamwe n’ibiganiro dukunze kugirana n’ubuyobozi bw’Akarere kacu ibyo byaracyemutse.”
Nizeyimana avuga ko mu rwego kubaka ibikorwa remezo birambye nk’abikorera bo mu Karere ka Burera, abakuru 20 bafite ibikorwa byisumbuye biyemeje gutanga amafaranga ibihumbi 500 buri umwe, naho abato batanga ibihumbi 50.
Miliyoni 40 nizo zimaze gukusanywa n’abikorera bo mu Karere ka Burera mu rwego rwo kwitegura gutangira kubyaza umusaruro amahirwe atandukanye agaragara muri ako Karere nk’uko babikangurirwa n’ubuyobozi.


text:
Ubuyobozi bw’Akarere ka Huye buravuga ko bwasanze abana b’ababyeyi bacuruza agataro bafite impamvu zihariye zikwiye gutuma bahabwa ubufasha mu guhabwa uburezi.
Baravuga ko ngo abana b’ababayeyi bacuruza agataro akenshi ari bo bavamo abana b’inzererezi ubusanzwe banagorana kwemera kugana ishuri.
Umuyobozi w’Akarere ka Huye wungirije ushinzwe imibereho myiza, Niwemugeni Christine, yavuze ibi ubwo abana bageze mu 105 b’ababyeyi bacuruza agataro mu mujyi wa Huye basozaga amasomo bahabwa mu buryo bw’ubufasha ngo batangire ikiruhuko cya Noheli.
Ubusanzwe ngo aba bana bahabwa ubufasha kuva ku myaka 2,5 kugeza igihe bohererejwe mu mashuri abanza bityo umubyeyi ucuruza agataro akazana umwana mu gitondo agiye gucuruza, akagaruka ku mutora atashye agasanga umwana yigishijwe ndetse yanagaburiwe.
Aganira n’itangazamakuru, Niwemugeni Christine yagaragaje ko batekereje gufasha aba bana ngo binatewe n’uko ubusanzwe ahantu hagaragara nk’umujyi akenshi usanga abana birukankana na banyina muri ubu buryo ari benshi, akavuga ko ari cyo cyatumye batekereza icyakorwa, maze bakaza kubona umushinga w’abenebikira witwa Indabo wemeye kubafasha mu kurera aba abana.
Yagize ati “Wasangaga aba bana birirwa birukankana n’ababyeyi babo, rimwe na rimwe bagatangira kwiga imico yo gusaba no kunjywa ibiyobyabwenge bityo ugasanga byanongera umubare w’abana b’inzererezi, usanga akeshi banakura bakanga ishuri.”
Nubwo avuga ko ubufasha ari buto kuba bukeneye avuga ko ngo bwabaye ingirakamaro kuko ngo byanatumye n’ababyeyi bahabwa inama zibafasha kuteza imbere bishobora no kuzatuma bareka gucuruza ku gataro.
Benshi mu babyeyi bafite abana muri iri rerero bemeza ko bashimishwa no kubona abana babo basa neza, bagaburiwe ndetse ngo banafite ubumenyi.
Ahobantegeye Rachael w’imyaka 34 yagize ati “Nshimishwa cyane no kubona umwana wanjye yiga, akeye kandi numva rwose ajijutse kandi nyamara ubwanjye sinari gushobora kumujyana mu irerero.”
Ahobantegeye uvuga ko aba mu icumbi akodesha ibihumbi 4 mu murenge wa Huye mu makagali ka Rukira avuga ko ngo yanabonye amahirwe yo kwiga gufuma ibitambaro kuboha ibyibo ndetse no gudodesha imashini bityo ngo agasanga ashobora no kuva mu buzima bwo gucuruza agataro.
Sr. Dayana Benieio, Umuyobozi w’uyu munshinga wo kwita kuri aba bana wiswe Indabo avuga ko bashyikirijwe iki gitekerezo na bo bagasanga ari byiza ko bafasha abana kuva mu buzima bubi.
Yagize ati “Twasanze ari byiza gufasha aba bana babaga mu masoko aho bashoboraga kwigishwa kwiba bityo dukora uyu munshinga witwa Indabo kandi turizerako tuzabafasha gukura tubigisha ikinyabupfura ndetse n’andi masomo arimo igifaransa n’icyongereza n’ibindi.”
Avuga ko bakira umuntu bahawe n’akarere kandi akavuga ko banafata umwanya bakagera mu ngo bafitiye abana kugirango bamenye neza imibereho y’abo bafasha.
Ati “Bidufasha kumenya uko imiryo y’abana turera imize kandi abenshi usanga banacumbitse bityo bigatuma dushaka ikindi twabafasha tukabigisha imyuga irimo nko kuboha kudoda n’ibindi.”


text:
Musanze: Isoko ritanzwe neza rikorwa neza- Mayor Mpembyemungu
Ubwo yasozaga amahugurwa y’iminsi itatu y’abagize utunama tw’amasoko tw’imirenge yo mu Karere ka Musanze, kuri uyu wa Kane tariki 13/03/2014,  umuyobozi w’akarere yabasabye kwirinda amarangamutima na ruswa mu gutanga amasoko kuko isoko ritanzwe mu mucyo na rwiyemezamirimo urikora  arikora neza.
Madamu Mpembyemungu Winifrida  avuga ko amasoko yatanzwe mu buriganya agira ibibazo mu kuyakora  kenshi na kenshi ibyo rwiyemezamirimo akora abikora igice kugira ngo agaruze amafaranga yatanze nka ruswa mu bagize akanama k’amasoko.
Yaboneyeho kubasaba gushyira imbere inyungu z’abaturage bakirinda amarangamutima na ruswa kandi bagakorera hamwe kuko mu gutanga amasoko ngo ni byiza ko abantu bumvikana bakarenga n’ibisanzwe bibatandukanya.
Bibukijwe ko ari akazi gasaba ubwitange n’ubushobozi aho kugakora nabi wakarekera abandi; nk’uko Hitimana Theoneste, umukozi w’Ikigo cy’Igihugu gishinzwe Amasoko (RPPA) abishimangira.
Abagize utunama tw’amasoko tw’imirenge bagera 75 bahuguwe ku mabwiriza ajyanye no gutanga amasoko, uburyo bategura ibitabo by’amasoko n’uko bifungurwa, nk’uko itegeko ribigena bemerewe gutanga amasoko atarengeje miliyoni 10.
Ndorimana Francois Xavier wavuze mu izina ry’abahuguwe, yasobanuye ko aya mahugurwa bungukiyemo byinshi by’ingirakamaro bizabafasha mu kazi bashinzwe ko gutanga amasoko. Ati: “Turishimira uburyo twakoraga duhuzagurika mu gutanga amasoko…nkeka ko ubwo buryo bugiye gukosoka kuko aya mahugurwa twabonye ashimishije kandi akaba ari ingirakamaro…â€
Banagaragaje ko bakeneye n’andi mahugurwa  cyane cyane amahugurwa ngiro (pratique) mu mitangire y’amasoko kuko ayo babonye ari muburyo bw’amagambo gusa (theorie).
Aya mahugurwa  yateguwe n’akarere atangwa n’abakozi b’Ikigo cy’Igihugu gishinzwe Amasoko  ku nkunga y’Umuryango w’Abadage w’Iterambere GIZ.


text:
Rutangarwamaboko yamenyekanye mu Rwanda kubera kwiyita “Umupfumu”, ariko akaba akora ibikorwa by’ubuvuzi gakondo bishingiye ku muco mu kigo yashinze kitwa "Ikigo Nyarwanda cy’Ubuzima Bushingiye Ku Muco (RCHC)".
Yavuze ko kuva na kera imihango yo gusaba no gukwa byakorwaga n’imiryango kubera ubucuti yabaga ifitanye, ari naho havagamo kwemererana abageni. Kuri we asanga ntaho yari ahuriye n’uwo muhango ahubwo ko umuryango we uhagarariwe n’umukuru w’umuryango ari we wari ufite izo nshingano.
Yagize ati “Ubundi gusaba no gukwa, gushyingiranwa by’i Rwanda n’indi migenzo bijyana, bikorwa n’imiryango ntibikorwa n’umuhungu n’umukobwa …..nonese harya ubwo ari njye, ari uwo mwali Umugiramana twajyagayo kumara iki?”
Binyuze mu miryango, Rutangarwamaboko yasabye umukobwa bazarwubakana ari we Umwali Umuziranenge Sana Cynthia. Yavuze ko kutaboneka muri ibyo birori ntacyo byangije ku migendekere yayo, ahubwo ko byagaragaje ko nta mugabo umwe wigira.
Ati “Binagaragaza kandi bikongera kwibutsa abantu ko nta mugabo umwe, ko ntawigira, ko kubaho ari ukubana ngo bigahamywa n’uko nyine umubyeyi atigendera ahubwo atuma abandi bo mu muryango cyangwa n’inshuti zawo maze bagasabira umwana wabo kandi bikagenda neza bigaragaza ko runaka adahari ibye bidapfa ngo bipfapfane, urugo rwe rwandagare, abana be babe impfubyi kandi afite umuryango, kandi yarabanye.”
Muri iyo mihango hari byinshi byagaragayemo birimo gukwa inka mu gihe muri iki gihe basigaye bakwa amafaranga no gusangirira ku ntango y’amarwa mu gihe kuri iki gihe bisa n’ibyacitse.
Andi mafoto
Ibitekerezo ( 3 )
agafundikiye gatera masiko
Mutubwire uwo mukobwa bagiye kumusabira we akora iki?Ubwose ntapfunwe yaterwa no kubana numuntu wiyita umupfumu?Gusa tubifurije kuzaggira urugo ruhire Imana izabashyigikire niba RUTANGARWAMABOKO yemera Imana yo mu ijuru
Nuko binatuma byihuta hatajemo ngo twereka umukobwa, twereke umuhungu n’ibindi.......


text:
Uburyo Imana irenze cyane imitekerereze y’abantu
‘’Nuko Ibasha gukora ibiruta cyane ibyo dusaba, ndetse n’ibyo twibwira byose nk’uko imbaraga zayo ziri zidukoreramo.’’Abefeso 3:20
Imana ifite imbaraga zirenze cyane uko abantu bazibwira n’uko bazitekereza.
Iyaba abantu bajyaga guha Imana ibyifuzo byabo bakagendera kububasha bwayo n’ubushobozi ifite, byaba ari byiza cyane. Abubwo iyo umuntu asaba Imana akenshi ntayisaba akurikije ubushobozi ifite ahubwo akurikiza kwizera kwe cyangwa se ibyo akeneye muri ako kanya.
Abandi iyo basaba Imana bagendera kubuzima bwabo, amateka babayemo n’ibindi byinshi ariko byose bifitanye isano n’ubuzima bwabo bwa buri munsi.
Iyi niyo mpamvu niyo Imana igiriye umuntu icyizere ikamuha isezerano ry’ibyo izamukorera bimurenga agatangira kwiyumvisha ko bitazakunda, cyangwa akibwira aho bizaca.
Umuntu ushonje asaba Imana ibiryo, umushomeri wize asaba bitandukanye n’ushaka akazi ariko atarize. Ibi kandi nanone bishobora gutera umuntu gusaba Imana ayiha n’umurongo.
Imana yakubwira ko izaguha akazi ugatangira kubara abo muziranye yabinyuzaho, rimwe na rimwe ukibagirwa ko ifite inzira zirenga ibihumbi yacishamo ibisubizo byayo.
Ijambo twasomye rivuga ko Imana ibasha gukora ibiruta ndetse cyane ibyo dusaba n’ibyo dutekereza. Imana ntabwo iduha ibyo dusaba gusa. Ni gake umuntu ashobora gusengera umwuka ahumeka, n’ibindi byinshi duhura nabyo ariko Imana ikabana natwe.
Hari igihe Imana ikora ikintu ukumva umutima wawe uratangaye bikarenga ibitekerezo byawe kubera ko irabishoboye kandi nticirwa inzira.
Iramutse iduhaye ibyo dusaba gusa ntitwanabaho kuko nigake tumenya ibyo dukeneye, ariko Imana kuko ibishoboye irabikora.
Ikidukwiye ni uguhoza ibyiringiro byacu kuri yo, tukamenya ko ubushobozi bwayo buhebuje uko tubutekereza. Imana ishimwe cyane!!!


text:
Uburenganzira bw'Umugore muri Islam n'Uruhare rwe mu Iterambere ry'umuryango
Igitsina gore gifite agaciro n'icyubahiro muri Islam, ndetse yagihaye uburenganzira bwose bukenewe mu mibereho ya buri munsi, ibyo bigaragara mu buryo bukurikira:
Uburenganzira bwo kubaho Islam yavanye igitsina gore ahantu habi cyane, Intumwa Muhamadi (Imana imuhe amahoro n'imigisha) ihishurirwa ubutumwa, yasanze mu isi hari imico mibi yo kwica abana b'abakobwa, abandi bakabahamba ari bazima, ibyo byaterwaga no kuba barabonaga ko kubyara umukobwa ari igisebo ku muryango, kuko uwamubyaraga yahitaga aba igicibwa mu bandi, ubwo agahitamo kumuhamba cyangwa kumugumana mu kimwaro atagera mu bandi, ibi Imana ibishimangira muri Qor'ani igira iti:
"Igihe umwe muri bo yahabwaga inkuru yo kubyara umukobwa, uburanga bwe bwahitaga bwijima akazinga umunya, agatangira kwihisha abantu kubera inkuru mbi yabwiwe, yibaza ati: "Ese amugumane ariko abe igicibwa kubera icyo gisebo, cyangwa amutabe mu gitaka nk'uko abandi babikora?". Abo bamenye ko ayo mategeko bashyizeho ari mabi ".
Qor'ani 16:58-59
Uku niko byari bimeze, kandi no muri ibi bihe hari aho bacyanga kubyara abana b'abakobwa, ndetse bavuka bakabica. Urugero: Mu Buhinde, ubu hari itegeko rihana bikomeye abaganga babwira ababyeyi igitsina batwite, kuko iyo bamenye ko ari umukobwa bahita bayikuramo uko yaba ingana kose, iryo tegeko ryashyizweho bimeze nabi cyane, kandi n'ubu biracyakorwa hamwe ni uko babihanirwa bihambaye, ariko barabica kubera za ruswa zihabwa abaganga kandi bahora babifungira benshi.
Islam ishimangira ko ibitsina byombi (gabo na gore), ari impano y'Imana kandi ibigena uko ishatse, bityo nta wihitiramo icyo azabyara, ahubwo buri wese agomba kwakira icyo yagenewe n'Imana kandi akacyishimira; Imana iragira iti:
"Imana niyo Nyir'ubwami bw'ibiri mu isi no mu ijuru, irema ibyo ishatse, iha uwo ishatse abakobwa, igaha uwo ishatse abahungu cyangwa ikabavangira abahungu n'abakobwa, ikanagira uwo ishatse ingumba, mukuri Imana niyo mumenyi kandi ishoboye byose".
Qor'ani 42:49-50
Islam rero, yaziririje iki gikorwa kibi cyo kwanga no kwica abakobwa, Imana iragira iti:
"Igihe (ku munsi w'imperuka) umukobwa wahambwe ari muzima, azabazwa ati: "wishwe uzira ikihe cyaha?".
Qor'ani 81:8-9
Intumwa y'Imana Muhamadi (Imana imuhe amahoro n'imigisha) yaravuze iti: "Imana yabujije kwica abana b'abakobwa"
Guhabwa uburere no kwigishwa Islam itegeka guha abana uburere bwiza no kubigisha muri rusange nta kuvangura ibitsina, ndetse ibyo kubyima umwana hashingiwe ku gitsina cye, biba ari amahugu akorewe, kandi guhuguza ni ikizira muri Islam, Intumwa y'Imana Muhamadi (Imana imuhe amahoro n'imigisha) iragira iti: "Mutinye Imana kandi mugire ubutabera hagati y'abana banyu"
Na none, Intumwa y'Imana Muhamadi (Imana imuhe amahoro n'imigisha) iragira iti: "Nta muIslam uzagira abakobwa babiri, akabagirira neza igihe bakiri kumwe, uretse ko bazaba impamvu yo kwinjira mu ijuru kuri we" Yakiriwe na IBNU MADJAH.
Intumwa y'Imana na none ikongera ikagira iti: "Uzaba afite abakobwa batatu cyangwa bashiki be batatu, cyangwa akagira abakobwa babiri cyangwa bashiki be babiri, akababanira neza, agatinya Imana mu burenganzira bwabo, azabona ijuru"
Naho ku birebana no kwigisha igitsina gore, idini ya Islam itegeka abayIslam gushaka ubumenyi ntakuvangura, nkuko Intumwa y'Imana yavuze igira iti: "Gushaka ubumenyi, ni itegeko kuri buri muIslam wese" Yakiriwe na IBNU MADAH
Na none intumwa y'Imana iragira iti: "Umuntu wese ufite umujakazi, akamwigisha, kandi akamwigisha neza, akamuha uburere kandi bwiza, maze akamuha ubwigenge ndetse akamurongora, uwo azabona ibihembo bibiri" Yakiriwe na BUKHARIY na MUSLIM
Iyi mvugo y'intumwa y'Imana, yahamagariraga abantu kwigisha abakobwa no kubitaho, kabone n'ubwo baba atari abana babo, byumvikana ko ari uwo wabyaye, byo bigomba kuba akarusho.
Mu zindi ngero zigaragaza ko igitsina gore kigomba kwiga no gusobanukirwa, ni uko umugore umwe yigeze kuza abwira intumwa y'Imana Muhamadi (Imana imuhe amahoro n'imigisha) ati: "Yewe ntumwa y'Imana, abagabo nibo bakunze kubona kubumenyi bwawe, none twebwe abagore, tugenere igihe tuzajya tuza utwigishe ku bumenyi Imana yakwigishije". Intumwa y'Imana irababwira iti: "Ngaho mujye mwishyira hamwe ku minsi iyi n'iyi maze mbigishe" Yakiriwe na Imam MUSLIM
Urundi rugero rugaragaza ko kwigisha igitsina gore ari itegeko, ni uko intumwa y'Imana Muhamadi (Imana imuhe amahoro n'imigisha) yahaye umugore witwa UMU SHIFAA inshingano zo kwigisha bamwe mu bagore be kwandika.
Gushaka ubumenyi ku gitsina gore no kuminuza, tubivana ku mugore w'intumwa y'Imana witwa AISHA (Imana imwishimire), uyu mugore yabaye ikirangirire mu bumenyi butandukanye, nk'uko byemezwa n'uwo abereye nyina wabo witwa URUWAT mwene ZUBERI, aho agira ati: "Sinigeze mbona undi muntu uzi ubumenyi bw'amategeko, ubuvuzi n'ibisigo kurusha AISHA Imana imwishimire".
Guhabwa icyubahiro Amateka agaragaza ko habayeho imico yo gusuzugura igitsina gore, ndetse abagore hamwe bafatuwaga nk'imitungo isuzuguritse, nta cyubahiro bahabwaga, ariko Islam yaje gushimangira ko ari abantu bakwiye kubahwa no kurindirwa icyubahiro cyabo, ndetse inagenera ibihano bihambaye uwasebya cyangwa akandarika umugore amwambura icyubahiro, Imana iragira iti:
"Babandi bashinja ubusambanyi abagore biyubashye, kandi ntibazane abahamya bane (4) bemeza icyo cyaha, mubakubite inkoni mirongo inani (80), kandi ntimuzemere ubuhamya bwabo kuko abo ni abangizi"
Qor'ani 24:4
Kuzungura abe bapfuye Hashize ibinyejana birenga cumi na bine (14), Islam ishimangiye ko igitsina gore gifite uburenganzira bwo kuzungura umutungo w'abapfuye mu muryango, nyamara amateka agaragaza ko mu mico y'abandi babayeho baheza igitsina gore igihe cyo kuzungura uwapfuye mu muryango, ibyo asize bikagabanywa ab'igitsina gabo, naho abakobwa bo ntibagire icyo babaha, bitwaje ko batajya ku rugamba kurwanira umuryango cyangwa igihugu igihe gitewe, ibyo kandi na nubu niko bimeze mu bihugu bimwe, ariko Islam yashimangiye ko igihe cyo kuzungura, abana b'ibitsina byombi bahabwa ukuri kwabo nta kuvangura, Imana iragira iti:
"Abana b'igitsina gabo bafite umugabane n'igeno mu mitungo yasizwe n'ababyeyi babo n'iyasizwe n'aba hafi mu miryango, kandi abana b'igitsina gore nabo bafite umugabane n'igeno mu mitungo yasizwe n'ababyeyi babo n'iyasizwe n'aba hafi mu miryango, iryo geno bagomba kurihabwa, uwo mutungo waba mukeya cyangwa mwinshi, kandi ni ngombwa ko igeno ryabo barihabwa".
Qor'ani 4:7
Guhitamo uwo bazabana Amateka agaragaza ko hari hamwe umukobwa cyangwa umugore atagiraga uburenganzira bwo guhitamo umugabo bazashakana, kuburyo yahatirwaga kubana n'uwo adashaka, ndetse rimwe na rimwe akabihatirwa atanamuzi, ataranamubona ahubwo akabona bamumushyiriye gusa, nta mahitamo n'uruhare rwe rubayeho, ariko Islam yo yashimangiye uburenganzira bw'igitsina gore bwo guhitamo uwo bazashakana, ahabwa ububasha bwo kumwemera no kumwanga, ndetse Islam inabuza ababyeyi n'abahagarariye abakobwa kubashyingira ku gahato no kubabuza gushakana n'abo bashimye mu gihe nta mpamvu yemewe n'idini bashingiyeho, Imana iragira iti:
"Ntimuzababuze kurongorwa n'abagabo babo igihe bashimanye"
Qor'ani 2:232
Intumwa y'Imana Muhamadi (Imana imuhe amahoro n'imigisha) iragira iti: "Umukobwa ntagashyingirwe atatswe uburenganzira".
Ahandi umugore yafatuwaga nk'imitungo isanzwe, ku buryo iyo umugabo we yapfaga abavandimwe be bamuzunguraga mu mitungo bagabana , agahabwa umwe muri bo nta mahitamo, ibyo rero Islam yaje kubibuza no kubiziririza bidasubirwaho, nk'uko bigaragazwa n'amagambo y'Imana muri Qor'ani aho igira iti:
"Yemwe abemeye ntimwemerewe kuzungura abagore ku gahato..".
Qor'ani 4 :19
Uburenganzira bw'Umugore nyuma yo kurongorwa
Ibyo twavuze haruguru, ni uburenganzira bw'igitsina gore muri rusange, by'umwihariko mu gihe akiri mu rugo rw'ababyeyi be, cyangwa abandi bamurera. Ariko nk'uko bizwi, igihe kiragera, akava mu rugo yakuriyemo, akimukira mu bundi buzima bwo gushaka umugabo.
Islam rero, kubera uburyo yitaye ku mugore n'uburenganzira bwe, ntiyamwibagiwe muri ubu buzima, ahubwo yateganyije amategeko arengera uburenganzira bwe, iha umugabo umushatse inshingano agomba kumwuzuriza, atabikora akaba asuzuguye amategeko y'Imana kandi akazabihanirwa. Muri ubwo burenganzira, twavuga: Inkwano Islam ishimangira uburenganzira bw'inkwano ku mugore, kandi ikabuza umugabo we kuzifataho no kuzikoresha atabimuhereye uburenganzira. Imana iragira iti:
"Muhe abagore inkwano zabo z'itegeko, nibaramuka bagize icyo babaha murizo k'ubushake bwabo, muzakirye nta kibazo"
Qor'ani 4:4
Kubanirwa neza Islam itegeka umugabo kubanira umugore we neza, kumukunda, kumwubaha no kumwihanganira aho yacitswe nk'umuntu. Imana iragira iti:
"Mubanire abagore banyu neza, nimugira icyo mubagayaho, muzihangane kuko hari igihe mushobora kwanga ikintu, nyuma Imana ikagishyiramo ibyiza byinshi".
Qor'ani 4:19
Intumwa y'Imana Muhamadi (Imana imuhe amahoro n'imigisha) iravuga iti: "Umwemera Mana ntazange umugore we, ahubwo nagira icyo amugayaho, ajye yibuka ko hari ibindi amushimaho"
Na none intumwa y'Imana iti: "Umwiza kubarusha, ni ubanira neza abantu be". Yakiriwe na TIRMIDHIY na IBNU MADJAH
Guhahirwa Islam itegeka umugabo guhahira umugore we amuha ibikenewe mu buzima byose, twavuga: amafunguro, imyambaro, icumbi, kumuvuza igihe arwaye n'ibindi Imana iragira iti:
"Se w'umwana ategetswe kugaburira abagore be no kubambika bigendanye n'ubushobozi"
Qor'ani 2:233
Na none Imana iti:
"Muhe abagore banyu amacumbi namwe mutuyemo, bigendanye n'ubushobozi mufite kandi ntimuzababangamire"
Qor'ani 65:6
Ibi byose bigomba kugendana n'ubushobozi bw'umugabo, bisobanuye ko iyo yishoboye agomba guhahira urugo rwe neza, nk'uko Imana ibitegeka ivuga iti:
"Umukire ajye ahahira abe bigendanye n'ubukire bwe, ariko uwo Imana yagabanyirije amafunguro, ajye ahaha nk'uko ubushobozi bwe bungana, kuko Imana ntibaza umuntu ibyo itamuhaye".
Qor'ani 65:7


text:
Abarokotse Jenoside yakorewe abatutsi mu cyahoze ari Mutura, ubu ni mu karere ka Rubavu, basaba ko urusengero rwa Bweramana rwiciwemo abatutsi barenga 300 rwashyirwaho ikimenyetso ndetse hagashyirwa n’amazina y’abaruguyemo.
Abaturiye uru rusengero bavuga bibabaje kuba abatutsi baragiye gushakira ubuhungiro mu nzu y’Imana, aho bari biteze ubuhungiro akaba ariho bicirwa mu gihe cya Jenocide yakorewe abatutsi.
Mbarushimana Gerard, uhagarariye abarokokeye muri aka gace, yagaragaje uko bagiye muri uru rusengero bizeye ko baharokokera, nyamara akaba ari ho abavandimwe n’inshuti zabo biciwe.
Yagize ati “Muri aka gace Jenoside twabonye ikajije umurego dufata umwanzuro bamwe wo kujya guhungira mu rusengero twumvaga ko byibuze ubwo ari mu ngoro y’Imana ntacyo badutwara bahatinya, ariko twaje gutungurwa no kubona ari ho badusanze.”
Akomeza avuga ko abashyiraga mu bikorwa Jenoside yakorewe abatutsi baje bakarasamo amasasu n’amabombe, bagamije gutsemba abari barimo bose, n’ubwo rutahiye rwose ariko ngo kuharokokera ntibyari byoroshye.
Uyu kimwe na bagenzi be bifuza ko hashyirwaho ibimenyetso bigaragaza nk’amazina y’abahiciwe n’ibindi, mu rwego rwo kugira ngo amazina yabo azahore yibukwa.
Agira ati “Twifuza ko hashyirwaho amazina y’abiciwe muri uru rusengero kugira ngo turusheho gusigasira amateka y’abacu”.
Guverineri w’Intara y’Uburengerazuba Munyantwari Alphonse, avuga ko ku bijyanye n’ibimenyetso bigaragaza amazina y’abiciwe mu rusengero rwa Bweramana, Atari ho honyine gusa hakwiye kwandikwa amazina, ahubwo asaba abayobozi kubishyiramo imbaraga.
Yagize ati “Si aha honyine, turasaba abayobozi b’amadini, ibigo by’amashuri, n’ahandi hantu hose hazwi hagiye hicirwa abantu gushyiraho inkuta ziriho amazina y’abaguye aho hantu, niba ari ikigo cy’ishuri, umwana ucyigaho agakura abona ayo mateka, akayamenya.”
Abarokokeye mu Bigogwe nabo bagaragaje ko hari ahantu hatazasibangana mu mitima yabo, nk’ibere rya Bigogwe ryitorezwagaho abakomando bo mu ngabo za Leta yari iyobowe na Habyarimana, bakifuza ko na ho hashyirwa ibimenyetso bigaragaza amateka ya Jenoside yakorewe Abatutsi ko hiciwe benshi.


text:
Perezida wa Repubulika Paul Kagame yashishikarije Abanyarwanda gukora kurushaho kuko ngo izina ryiza u Rwanda rufite ubu ryakorewe mu gihe gito, anabasaba gukomeza kurinda ibyagezweho.
Yatangarije ibi mu Murenge wa Ndera ku musozi uzwi nka Bwiza bwa Gasogi aho yifatanyije n’abatuye muri aka gace mu muganda rusange wa buri kwezi batera ibiti mu rwego rwo kurengera ibidukikije.
Mu ijambo Umukuru w’Igihugu yagejeje ku bitabiriye uyu muganda, yagarutse ku bushakashatsi buherutse gushyirwa ahagaragara ko u Rwanda ari igihugu cya mbere muri Afurika ndetse kikaba no mu bya mbere ku Isi abantu bishimira guturamo.
Yagize ati “Mu myaka ishize murabyibuka twagize izina ribi aba ari ryo riduha kumenyekana ariko tumenyekana nabi ku Isi hose. Ubu kandi murabizi igihugu cyacu gisigaye kizwi kubera izindi mpamvu nziza.”
Yunzemo ati “Turi mu ba mbere ku Isi aho abantu baturuka hose bakwishimira gutura kandi n’abakibamo bishimye; ubwo bifite impamvu. Uje mu Rwanda asanga abantu bifashe neza kandi baha umutekano abaturutse hanze.”
Yakomeje agira ati “Iryo zina ryiza mwumva mbabwira ku bintu byinshi, rirashimishije, turarishaka ariko ntabwo ripfa kuza gusa. Tugomba kurikorera. Kandi iyo wakoze ibikorwa bikugeza aho na bwo ntabwo ushaka ngo bigucike ngo wongere usubire ha handi wahoze hatari heza.”
Perezida Kagame yasobanuriye abaturage ko batakora ibyiza ngo nihashira imyaka runaka ngo umuntu aze agire ati “Ariko ba Banyarwanda twumvaga ku Isi hose bageze kuri ibi bishimishije bivugwa ku Isi hose, byagiye he?”
Yavuze ko iyo bavuze batyo bisobanuye ko bashatse kuvuga ngo “Abanyarwanda mwagiye he ko ari mwe mwabikoraga?”
Aha yashakaga kubasobanurira ko ari ngombwa ko ibyagezweho bigomba guharanirwa bikarindwa ntibyangirike kuko ngo ari nyungu y’imibereho y’Abanyarwanda.
Umukuru w’Igihugu kandi yagarutse ku kamaro ko gutera ibiti muri rusange, avuga ko bizatuma imigezi y’u Rwanda isa neza kuko ngo impamvu isa nabi ari ukubera ubutaka buhingwa i musozi bukayimanukiramo, bityo yibutsa ko kurinda igihugu bitavuze mu rwego rw’umutekano gusa, ahubwo ngo no kurengera ibidukikije birimo kandi byose biganisha ku iterambere igihugu cyifuza.
Umuyobozi Wungirije w’Akarere ka Gasabo ushinzwe ubukungu, Mberabahizi Raymond Chretien asobanura ko uyu musozi wateyeweho ibiti ku buso bwa hegitari 14 wateganyirijwe guterwaho ishyamba rizatanga umuyaga mwiza ku batuye Umujyi wa Kigali dore ko uri mu mpinga zawo aba yitegeye Kigali yose.
Yagize ati “Ubusanzwe iri shyamba ryari rihari ndetse no ku gishushanyo mbonera cy’Umujyi wa Kigali niryo ryahateganyirijwe, ariko hari igice kinini kitari kirimo ibiti hagaragara nk’aho hari icyanya.”
Akarere ka Gasabo gafitanye amasezerano n’Inkeragutabara yo gutera ibiti no kubyitaho ku buryo ngo iri shyamba ubusanzwe rifite hegitari 25 rizakomeza kwitabwaho rikazavamo n’umuganda wo kuryitaho ugahoraho, kugeza ubwo ibi biti byatewe none bizaba koko bibaye ishyamba.


text:
Urugaga rw’abahesha b’inkiko b’umwuga ruratangaza ko amwe mu makosa agaragara kuri bamwe aterwa n’umushahara mutoya bagenerwa.
Ibi babitangaje ubwo Komisiyo y’Uburenganzira bwa Muntu yabahuguraga ku bijyanye n’ubu burenganzira kuko ngo akazi kabo gafite uruhare rukomeye mu kubwubahiriza nk’abantu bahesha abandi ibyabo bambuwe.
Umuyobozi w’urugaga rw’abahesha b’inkiko b’umwuga Me. Habimana Vedaste, yavuze ko n’ubwo atahamya ko barya ruswa ngo bamwe bakora amakosa babiterwa n’uko bahabwa umushahara mukeya.
Avuga ko umuhesha w’inkiko w’umwuga ntaho yahurira na ruswa ndetse ngo nta n’ubushakashatsi bugaragaza ko basaba ruswa mu kazi kabo, ariko ngo umushahara muto utuma hari amakosa abaho.
Avuga ko ariko kuvugwaho ruswa na byo bishobora kuba bituruka ku kuba hari bamwe baba bashaka kuburizamo kurangiza imanza baba batsinzwemo, bakitwaza ko bakwa ruswa.
Ati “Ubundi umuhesha w’inkiko w’umwuga ntaho yagakwiye guhurira na ruswa, nta bushakashatsi bwakozwe ibyo ngibyo ntabwo nabyemera gutyo kano kanya, kuba byavugwa birashoboka ariko biragoye kugira ngo umuntu watsinzwe urubanza yemere ko yatsinzwe ari na yo mpamvu bakomeza kujurira bakenda guhetura inkiko, rimwe na rimwe bagashyiraho amagambo yo gukabya no gusebanya kugira ngo urwo rubanza rutazarangizwa. Iyo babonye rero umuhesha w’inkiko yamukurikiranye uko bishoboka ngo agere ku cyo agomba kugeraho akora ibishoboka byose kugira ngo amwanduze isura.”
Uyu ariko n’ubwo atemera ko hari amakosa yo kurya ruswa bakora yemera ko hariho bamwe bagira amakosa y’imyitwarire ngo aterwa n’umushahara muto bagenerwa, ariko akavuga ko hagize uboneka ashaka kurya ruswa atihanganirwa.
Akomeza avuga ko mu minsi mike ishize minisitiri w’ubutabera n’ubwo yagaragaje ko batubahiriza amasezerano y’ibiciro bahabwa ngo hashize igihe baragaragaje ko ibiciro by’imirimo bakora ari bito bagereranyije n’inshingano bafite.
“Hashize igihe kirekire cyane twaragejeje ku rwego rubishinzwe ari yo Minisiteri y’Ubutabera ko ibiciro biriho by’imirimo abahesha b’inkiko bakora ari bito cyane ugereranyije n’inshingano bafite, kugira ngo ukore inshingano zawe neza ni uko n’icyo uhabwa nk’igihembo kiba gitunganye ibyo biri mu nzira yo gukemuka, iby’amasezerano akorwa ntabwo byabonetse henshi ariko kugira ngo birangire burundu ni uko icyo kibazo cy’ibiciro gikemuka burundu ku buryo kitazongera kuba inzitizi mu bijyanye n’imyitwarire y’abahesha b’inkiko.”
Uyu muyobozi aravuga ko ubundi arebye ibyo basabwa mu mategeko abagenga bagombye kubaho nk’abamarayika kuko ngo inzira zo kurangiza imanza ni ibintu bigoye ariko ibi ntibishoboka bagihabwa umushahara muto.
Umwe mu bahesha b’inkiko utashatse ko amazina ye atangazwa, yabwiye Izubarirashe.rw ko ubusanzwe bahabwaga amafaranga angana na 10% y’agaciro k’urubanza barangije ariko ubu bikaba byarahindutse.
Yavuze ko agereranije n’imvune bahura na zo muri aka kazi amafaranga bahabwa ashobora kuba intandaro kuri bamwe baba bafite kutanyurwa yo kubashora mu makosa yaganisha no kuri ruswa.
Ati “Amafaranga duhabwa n’uwatsinze urubanza rimwe na rimwe hakaba n’abanga kuyatanga kandi tuba twakoze akazi karimo imvune zikomeye no kwiyemeza, ibaze nawe gufata umwanzuro ugategeka ko inzu y’umuntu cyangwa undi mutungo we utezwa cyamunara, kudahabwa igihembo kikunyuze bishobora gutuma uteshuka ku bunyangamugayo dusabwa.”
Itegeko riteganya ko umuhesha w’inkiko w’Umwuga ahabwa igihembo gihwanye n’amafaranga atarenze ibihumbi 500, gusa Perezida w’urugaga rw’abahesha b’inkiko Me. Habimana Vedaste avuga ko ubuke bw’aya mafaranga ari imbogamizi ku kazi kabo bitewe n’uburyo gakomeye kandi gafite uruhare rukomeye mu kubahiriza uburenganzira bwa muntu buba imbogamizi bitewe n’imvune bahura na zo.
Umuyobozi w’urugaga rw’abahesha b’inkiko b’umwuga Me. Habimana
Avuga ko mu mwaka ushize wa 2016 hari abahesha bahanwe ndetse banakurwa ku rutonde rw’abahesha b’inkiko b’umwuga bagera kuri 3, ibi ngo bikaba bishoboka ko ari ingaruka z’igihembo kitabahagije.
Source:Izubarirashe


text:
• Niwe watangije icuruzwa ry’imyenda yikoreye
• Muri Amerika, yahuye n’urundi rubyiruko nyafurika rwihangiye imirimo
• Acururiza mu iduka rye riri kuri White Horse, ahateganye na Ecole Belge kuri KN 78 Street
• Yatangije ihuriro rigurisha ibihangano by’Abanyarwanda rya ‘1000n1Signatures’
• Akubutse muri Kenya, Burundi, Etiyopiya, Cowboy and Couture/Oklahoma n’ahandi
Ku myaka 26, Ituze Ndutiye Colombe afite iduka rye ryitwa ‘INCO Icyusa’ rikora rikanacuruza imyenda igezweho mu mujyi wa Kigali. Iyi myenda niwe ubwe uyihimba, akayikora.
Ituze, ni umwe mu banyarwanda batandatu bagiye muri Leta Zunze Ubumwe z’Amerika mu 2014 guhura na Perezida Obama muri gahunda ngarukamwaka ya YALI.
YALI -Young African Leaders Initiative Network – ni gahunda yashyizweho na Perezida Obama, guhera mu 2010. Ihuriza hamwe urubyiruko rw’indashyikirwa rugera kuri 500 rutoranywa mu bihugu binyuranye bya Afurika, rugahurira muri Amerika kugira ngo rwigishwe kurushaho gukomera mu kwihangira imirimo no kwishakira ibisubizo.
Imideli ya INCO Icyusa Ituze akora, aheruka kujya kuyerekana muri Amerika, mu iserukiramuco ry’imideli rya New York Fashion Week.
Imyenda akora yiganjemo uruvangitirane rw’amabara akeye ya kinyafurika, ifite umwihariko w’ubwiza n’uburanga, bishushanya umunyarwandakazi, nk’uko Ituze abisobanura.
Uko yinjiye mu by’imideli
Ituze avuga ko akiri umwana yumvaga akunze cyane ibijyanye n’imyambarire, ariko akabikora yikinira atazi ko bizahinduka ubuzima bwe bwa buri munsi.
Yatangiye ibyo gukora imyenda afite imyaka nka 12-13, acyiga mu mashuri yisumbuye, abitangira ahanini mu buryo bwo kwishimisha.
Yaje kuza kugira igitekerezo cyo guhanga imideli ye, ndetse anatangira kuyigurisha igitekerezo cyo gushing INCO Icyusa atyo.
Byaramuvunnye cyane, kuko byari ibintu bishya kuri we. Ariko kuko yari abikunze abishyizeho umutima byarashobotse. Agira ati “Ingorane zikomeye nagize, ni ugutangira ku myaka mito kuko ntari numva neza icyo bisaba.”
“Ni njyewe watangije bwa mbere kugurisha ku isoko umwenda wakozwe n’Umunyarwanda nta wundi muntu mbireberaho ku buryo igihe kinini nakimaze ari nko kwiga, izo zari ingorane zikomeye. Icyo gihe byari bigoranye kubona abo dukorana b’abadozi bari ku rwego rwo hejuru. Hari n’izindi ngorane zo gutangira kwikorera nta bushobozi buhagije ariko byose nagerageje kubirenga iduka rirakomera.”
Inzozi za Colombe, “ni ukubona iduka rye rikura rikajya ku rwego mpuzamahanga; ku buryo abantu babasha kubona imyambaro yakozwe n’Abanyarwanda bakayigura bibereye iwabo mu mahanga”; ngiki icyerekezo yihaye.
Umwihariko w’imyenda Ituze akora
Imyenda ye, si ya myenda yerekanwa gusa mu bitaramo byo kumurika imideli; we ni imyenda yambarwa mu buzima busanzwe.
Nk’umwe mu banyamideli bakomeye, imyenda ye ajya ajya kuyerekana mu marushanwa y’imideli nka Kigali Fashion Week n’ahandi. Ariko we yibanze cyane ku gukora imyenda yo kwambara; niho atandukaniye cyane n’abandi bahanzi b’imideli, ni nako we avuga ko yazanye.
Abisobanura atya ati “Abandi bahanzi b’imideli bo bakora imyenda irimo ubuhanga bwo kwerekana mu ruhame, ariko nanone atari imyenda wakwambara ngo ujyane ku kazi. Njyewe natangiye mu rwego rwo gukora imyenda ifite izina ariko abantu bakwambara no mu buzima busanzwe, atari bya bindi wenda abantu bari bamenyereye byo kumva ko imyenda dukora ari iyambarwa n’abamurika imideli (mannequin), ba Nyampinga, iyo tubona mu kwiyerekana kw’abakobwa n’abahungu (Modeling) bikarangirira aho; ninjye wazanye ikintu gishya kirenze icyo abo bandi bakoraga iby’imideli bakoraga.”
Imyenda yose akora iba iriho ikirango cya INCO Icyusa. Ushobora kujya mu iduka rindi ukayisangamo ukaba wayigura.
Iri mu mabara anyuranye, aho uza ugahitamo iryo wifuza. Mu bunini (Size), imyenda ye igabanyijemo ibyiciro byose bisanzwe biri ku isoko aho uza ukamusaba uwo wifuza yaba into (Small), igereranye (Medium), inini (Large) n’indi.
Umwihariko w’imyenda ye ni imyenda avuga ko yambika abantu agamije kwerekana ubwiza, ati “ni imyenda nambika abantu bagiye mu kazi, mu birori ukabona ko umuntu yaberewe kandi ashamaje ku bamureba bose.”
Kuva yatangiza ibi, ubu mu Rwanda hari abandi batangije kugurisha imyenda bakoze ku giti cyabo barenga 20. Ituze avuga ko abaguzi n’abandi bantu bagenda barushaho kwiyongera mu by’imideli kandi biri kwinjiriza igihugu.
Guhura kwe na Perezida Obama
Muri gahunda ya YALI Fellowship, Ituze Ndutiye Colombe mu 2014 yagiye kwiga amasomo ku bushabitsi no kwihangira imirimo muri Dartmouth College i New Hampshire.
Yari ari mu bantu 6 bari baserukiye u Rwanda, nk’umuhanzi w’imideli wihangiye umurimo, abasha guhura na Perezida Barack Obama wa Amerika.
Kuri we, “YALI niho hantu ha mbere yaboneye ubunararibonye bukomeye mu buzima bwe bigatuma ahindura imikorere”.
Agira ati “YALI yabashije kumpindura ubuzima bwanjye, yabashije kumpindura byaba mu buryo bw’imikorere, byaba mu buryo bw’imtekerereze no mu yandi mahirwe menshi byagiye bimpa mu guhura n’abandi banyafurika bo mu bihugu bitandukanye twiganaga nkamenya ibyo bakora no gutangiza amahirwe yo gukorana.”
Yarushijeho gutinyuka, amaze kubona ingero z’abandi “kubona abantu wavuga ko bari mu kigero nk’icyawe bakora ibintu bitangaje kandi nabo barahuye n’imbogamizi nk’izo natwe duhura nazo ni ibintu bikwigisha, bigatuma wumva ko ibintu byose bishoboka, bikagutera imbaraga”.
Muri iyi Kaminuza Ituze yize amasomo y’uko urubyiruko rushobora gushora imari rukunguka. Ati “uhita ubona ibyo uba ugomba guhindura mu buryo wakoraga n’ibyo ugomba kwiyongeraho.”
Ituze yatoranyijwe mu banyarwanda batandatu, mu bageraga ku 1,000 bari basabye kujya muri iyi gahunda ya YALI.
Nyuma yo kuva muri iri huriro, Ituze ubu ari gukorana n’abagore b’abapfakazi ba Jenoside, badodera ahitwa Centre César, Kimironko
Ku bufatanye n’umuhanzi w’imideli w’Umunyacanada witwa Johanne St. Louis, aba bagore bibumbiye hamwe mu cyo bise ‘Doda Fashion House’ bagakora bya hafi na INCO Icyusa mu gukora amoko mashya y’imyenda igezweho.
Abanyarwandakazi Ituze abona bagaragiwe n’amahirwe
“U Rwanda ni kimwe mu bihugu umuntu yabona avutse ari umukobwa akavuga ati ‘mfite amahirwe menshi’”, niko Ituze avuga aca umugani ati “uwambaye ikirezi ntamenya ko cyera.”
Ati “iwacu hari amahirwe menshi abagore bafite ariko ntibayiteho, ugasanga bayafata nk’ibisanzwe kuko mu bindi bihugu abo twagiye duhura nabo usanga bitewe wenda n’imico yabo n’imiziro n’imiziririzo yaho hari ibyo abagore baba basa nk’abatabyemerewe kubikora cyangwa se umugore yabikora ugasanga bamubona nabi.”
We avuga ko kujya muri Amerika byamufunguye amaso, kandi akagira inama abandi bagore kwitinyuka.
Inama Ituze aha urubyiruko
Urubyiruko arusaba kugerageza amahirwe uko bashoboye kose, no gushyira inzozi zarwo mu bikorwa, ati “gutangira gukora ntabwo ari uguhera hejuru, batinyuke bakore.”
Asaba urubyiruko gushyira ingufu mu kwihangira imirimo, rukihatira guhora rwiga ibintu bishya.
Agira ati “Iyo ugeze hanze ukabona ukuntu urundi rubyiruko rwafungutse, ubona ko urubyiruko rukwiye gufunguka amaso rukongera imbaraga rukihangira imirimo, dufite amahirwe yo gutangiza imirimo tukiri bato, tugifite amahirwe yo gukoresha imbaraga zacu.”
Akomeza arugira inama zo kudatangira ibintu kuko runaka yabitangije, ahubwo ugaharanira gukora ibyo wifuza bikurimo, bifite itandukaniro ku by’abandi.
Asoza agira ati “Isaha ni iyi kugira ngo utangire kugira icyo ukora udategereje imyaka 30 cyangwa 40; n’iyo waba ufite imyaka 15 ukwiye gutangira gutekereza uti ‘ese ejo nakora iki’ wegere uwo mu rugero rwawe umwigireho ushakishe, utangire ukore!”


text:
JEWORUJIYA
Urukundo ntirushira
Igor: Twese twari mu itsinda ry’Abahamya ryo mu mugi wa Tkvarcheli, mu ntara ya Abkhazia. Kubera ko itorero ryagenzuraga itsinda ryacu ryari mu mugi wa Jvari ku birometero 85, buri kwezi najyagayo gufata ibitabo by’itsinda ryacu. Mu mwaka wa 1992, hashize igihe gito Leta Zunze Ubumwe z’Abasoviyeti zisenyutse, intara ya Abkhazia na yo yagerageje kwitandukanya na Jeworujiya. Intambara yashyamiranyije abigometse n’ingabo za Jeworujiya, yaduteje imibabaro myinshi.
Gizo: Nabatijwe mfite imyaka 21, habura umwaka umwe ngo iyo ntambara itangire. Igihe intambara yatangiraga, abavandimwe bagize ubwoba kandi ntibari bazi uko bakwitwara mu murimo wo kubwiriza. Ariko Igor, wakomeje kuba umwungeri mwiza, yaduteye inkunga, aratubwira ati “abantu bakeneye guhumurizwa. Umurimo wo kubwiriza ni wo wonyine wadufasha gukomeza gukomera mu buryo bw’umwuka.” Bityo, buri munsi twakomezaga kugeza ku baturanyi bacu ubutumwa buhumuriza bwo mu Ijambo ry’Imana, tubigiranye amakenga.
Igor: Iyo ntambara yatumye tudakomeza kunyura mu muhanda twari dusanzwe tunyuramo tujya i Jvari gufata ibitabo. Ariko kuko nari narakuriye muri ako karere, nabonye indi nzira nziza ica mu mirima y’icyayi no mu misozi. Icyakora twashoboraga guhura n’abantu bitwaje intwaro, cyangwa tugakandagira igisasu. Sinifuzaga gushyira abavandimwe mu kaga. Bityo nakoraga urugendo rimwe mu kwezi ndi jyenyine. Yehova yaramfashije, buri gihe nkazana ibitabo byadufashije gushikama mu kuri.
Nubwo i Tkvarcheli nta ntambara yari ihari, umugi wacu waragoswe, bituma dutangira kugerwaho n’ingaruka z’intambara. Twari duhangayitse kubera ko itumba ryari ryegereje kandi nta byokurya bihagije twari dufite. Icyakora twarishimye cyane igihe twumvaga ko abavandimwe b’i Jvari bari bagiye kutuzanira imfashanyo.
Gizo: Umunsi umwe, Igor yabajije ababyeyi banjye niba bakwemera ko inzu yacu ikoreshwa mu kubika no gutanga ibiribwa abavandimwe bari barakusanyije. Yateganyaga kujya i Jvari akabizana. Twari tumuhangayikiye kubera ko yagombaga kunyura kuri bariyeri nyinshi kandi akaba yarashoboraga guhura n’abantu bitwaje intwaro n’abambuzi.—Yoh 15:13.
Twarishimye cyane igihe nyuma y’iminsi mike Igor yagarukaga ari mutaraga, atwaye imodoka ipakiye ibyokurya bihagije byari kudufasha mu mezi y’imbeho yari agiye kuza. Muri ibyo bihe bigoye, twiboneye ko urukundo ruranga Abakristo b’ukuri rudashira.—1 Kor 13:8.


text:
Abagize imiryango ya AERG na GAERG baravuga ko ibyo bakora byose ari uko bafite ubuzima bakesha Paul Kagame kuko ngo iyo adahagarika Jenoside bataba bakiriho.
Ubwo basozaga ibikorwa byabo ngarukamwaka bise AERG & GAERG Week abagize iyi miryango bavuze ko kuba bariho ari igihango bafitanye n’igihugu, ibi bikaba ari impamvu nyamukuru ituma bakora ibi bikorwa bavuga ko byunganira ingengo y’imari y’igihugu.
Nk’uko umuyobozi w’umuryango AERG Milindi Jean de Dieu abivuga, ngo ibikorwa byose bagezeho ni ukubera igihugu cyabitangiye ndetse kikabaha kongera kubaho.
Yagize ati “Hari benshi badufashije, ariko by’umwihariko ndashimira igihugu cyacu, ubu butaka dufiteho ubworozi n’ubuhinzi ni Perezida wahaduhaye, ariko ntabwo tumushimira gusa ko yaduhaye uru rwuri turimo ahubwo tumushimira by’umwihariko ko yaduhaye ubuzima agahagarika jenoside ubwo twashakaga kubwamburwa n’abandi bantu twari dusangiye igihugu.”
Habonimana Charles we aragira ati “Kuki twubaka amazu? Kuki dutanga inka y’ineza? Icya mbere ni uko turiho duhumeka. Duhagaze mu cyuho cy’abantu basaga miliyoni imwe n’ibihumbi mirongo irindwi na bine twari duhuje amateka yo kuba twaravutse tukisanga muri iki gihughu Gihanga yaduhaye hanyuma kikaza kuduhiga abacu bagapfa bakagenda ariko twebwe tukaza kubaho, uko kurokoka kwacu ni ihurizo ku muntu uriho.”
Habonimana Charles avuga ko nyuma yo kubaho ubuzima butoroshye bwo kwicwa n’inzara byatumye bamenya ubwenge bakavamo abantu b’abagabo ndetse n’ibitekerezo byabo bigahinduka.
Ati “Ibyo ntabwo twabyihaye kuko munsi y’urugo nta hari hahari, mu gikumba nta cyari kirimo, mu rwuri nta cyari kirimo, ababyeyi bacu mwari mu gihugu mwize murabizi ko umwana wese wize segonderi na kaminuza yabyigishijwe n’inka, twebwe rero ntabwo twigishijwe n’inka kuko nta zari zihari, twigishijwe n’igihugu, igihugu kimaze kuturera kitugira abanyabwenge, ubwo bwenge twarahuye dutangira kubucura mo umugambi wo kuza kunganira igihugu.”
Uyu muyobozi akomeza avuga ko n’ubwo hari urugendo bamaze kugenda kugeza ubu, hakiri urugendo runini rwo kugenda ngo bagere aho bifuza agereranya n’i Yerusalemu kuko ngo bagifite intego yo kugera imbere heza.
Yabibwiye ikinyamakuru Izuba Rirashe muri aya magambo: “Tuzi neza neza ko tuzagera mu gihugu cy’amasezerano, i Kanani heza ari ho muhora mwumva tuvuga ngo ‘imbere heza’n’ubu ntago tuzi aho ari ho, urugendo ni rurerure tuzi neza ko tuzagera yo ariko icyo gihugu n’uyu munsi ntago turabasha kureba ngo tumenye ngo ni ikihe wenda hazaza Mose atubwire ati dore ngikiriya hakurya ariko mu gihe tutarakibona turacyaharanira kwambuka imisozi, gusimbuka imigende n’ibibaya kugeza ubwo tuzabona imbere heza.”
Uyu avuga ko bafite impamvu yo gukora ibikorwa byunganira igihugu kuko ari bo maboko akomeye gifite bityo ngo bakaba batifuza kongera kurara mu bihuru kuko amajoro bayaraye bazi uko bimera.
Dr Mukeshimana Gerardine, Minisitiri w’Ubuhinzi n’Ubworozi, yavuze ko ibi bikorwa byerekana ko bibuka aho bavuye kuko bigaragaza urugero rwiza rwo gukunda igihugu.
Yongera ho ko kuba bakora ibikorwa byo kubaka igihugu mu gihe hari bamwe bumva ko batazanakura ari ubutwari bukomeye bugaragaza kutemera gupfa ndetse no gusubiza agaciro abapfuye muri Jenoside.
Ibikorwa bya AERG&GAERG byatangirijwe mu karere ka Bugesera, bisorezwa mu karere ka Nyagatare, Umurenge wa Karangazi, aho iyi miryango ifite ibikorwa by’ubuhinzi n’ubworozi.
Ibi bikorwa by’uyu mwaka bisojwe hubatswe amazu agera muri 12, uturima tw’igikoni dusaga 100, byose bikaba byaratwaye amafaranga y’u Rwanda asaga miliyoni 100.


text:
Bamwe mu barokotse Jenoside yakorerwe Abatutsi bo mu Murenge wa Bigogwe, Akarere ka Nyabihu, bavuga ko urutare rwa Bigogwe rwakagizwe urwibutso kuko hiciwe abatutsi ku buryo budasanzwe.
Urutare rwa Bigogwe benshi bita ibere rya Bigogwe, ruherereye mu Murenge wa Kanzenze mu Karere ka Rubavu, uyu murenge ukaba uhanye umupaka n’uwa Bigogwe wo mu Karere ka Nyabihu, ari na wo urimo Ikigo cya Gisirikari cya Bigogwe cyabagamo abasirikari b’abakomando bitorezaga kuri urwo rutare.
Abarokokeye muri aka gace abavuga ko interahamwe zafataga Abatutsi zikaburiza uru rutare zikabasaba kurusimbuka babaziritse ku buryo ngo bamwe bapfaga bataragera hasi kuko rufite amabuye ashinyitse.
Munyakaboneye Elifas, umwe mu barokokeye muri uyu Murenge wa Bigogwe avuga ko kuri uru rutare habereye ubugome budasanzwe kuko ngo hari abatutsi bruhondwagaho kugeza bashyizemo umwuka.
Munyakaboneye yabwiye Izuba Rirashe ati “Ruriya Rutare rwa Bigogwe sinshobora kuzarwibagirwa, hari murumuna wanjye barujyanyeho bamusaba kurusimbuka igihe atinze gato bahita bamusunika apfa ataragera no hasi, rwose iyo mbonye hari abasura uru rutare nk’ahantu nyaburanga birambabaza kuko mpafitte amateka mabi”
Akomeza agira ati “Ahubwo byakabaye byiza mu gihe abantu baje kuhasura bakabasobanurira amateka y’ubwicanyi bwahitanye imbaga y’Abatutsi bwahabereye aho kujya baza baje kuhifotoreza nk’ahantu nyaburanga gusa kuko abenshi ntibazi ibyahabereye.”
Naho umukecuru Mukarumiya Leniya na we warokokeye mu Murenge wa Bigogwe avuga ko ubwicanyi muri aka gace bwatangiye muri 90 kndi ngo bamwe mu Batutsi bicwaga bajugunywaga ku rutare rwa Bigogwe bityo bagasaba ko hagomba gushyirwa amateka agaragaza ubwicanyi bwahabereye.
Mukarum yabwiye Izuba Rirashe ati “Tujya tubona ku migezi yiciwemo abantu hari ubwo bahashyira amateka agaragaza abaguyemo, rwose no kuri uru rutare bazahashyire ikigaragaza Abatusti bahaguye kuko ni benshi, njye ubwanjye nzi abagera kuri 20.”
Twagerageje kuvugana n’ubuyobozi bwa IBUKA mu Karere ka Rubavu ngo twumve niba iki cyifuzo cy’aba baturage gishoboka ntibyadukundira kuko bari mu biganiro byo kwibuka.
Agace ka Bigogwe ni kamwe mu duce Jenoside yageragerejwemo kuko hari Abagogwe benshi bishwe bashinjwa kuba ibyitso by’inkotanyi.
Uri rutare rwa Bigogwe ngo ni ho abasirikare ba Habyarimna b’abakomnado bitorezaga bamanuka ku mugozi, gusa kuri ubu n’abasirikare ba RDF batangiye kurwitorezaho nk’uko byemezwa n’abatuye hafi y’uru rutare.